د.ئەمین عەزیز جواد جێگری پارێزگاری سەڵاحەددین بۆ خه‌بات 2010-07-04\nدیداری- عومەر ئاوارە خورماتوو\nد.ئەمین عەزیز جواد جێگری پارێزگای (سەڵاحەدین) لە لیستی هاوپەیمانە كوردستانی، لە دیدارێكدا لەگەڵ ڕۆژنامەی (خەبات) باس لە سەر ئەو كارو چالاكییان دەكات كە ئەوان وكو پارێزگای ناوبراو پێشكەش بە هاووڵاتیانی ئەو پارێزگایەی دەكەن، بە تایبەت هاووڵاتیانی شاری خورماتوو، هەروەها باس لەسەر ئەو كێشە وكرفتانە دەكات كە لە لایەن چەند لایەن وگروپێكی ناو پارێزگاوە رووبەڕویان دەبێتەوە، لە سەر ئەم مەسەلانەوو كۆمەڵێكی مەسەلەی دیكەی گرنك بە ناوچەكە ڕۆژنامەی (خەبات) چەندەها پرسیاری ئاراستەی بەرێزیان كردو و ئەویش بەمجۆرە وەڵامی دایەوە\n٭ لە سەرو بەندی ئەو پرۆژانەی كە بڕیارە لە ئەمساڵدا پێشكەش بكرێت بە پارێزگای سەڵاحەدین بە گشتی وشاری خورماتوو بە تایبەتی، دەكرێت پوختی ئەو پرۆژانەمان بۆ بخەنەڕوو؟\nدیارە شاری خورماتوو یەكێكە لەو شارانەی كە لە سەردەمی ڕژێمی بەعسدا لە هەموو بوارێكی خزمەتگوزاریدا پشتگوێ خرابوو، ئێستاش وەكو هەر شارێكی دیكەی سەر بە پارێزگای سەڵاحەدین مافی خۆی لە بواری خزمەتگوزاری و ئاوەدانیدا هەیە وپێویست دەستی هاوكاری وخزمەتگوزاری بۆ درێژ بكرێت، لە دوای وەرگرتنی پۆستەكەم وەكو جێگری پارێزگای سەڵاحەدین لە ساڵی2009 پارێزگای سەڵاحەدین قەرزارێكی زۆر بوو، لە گەڵ ئەوەشدا توانیمان چەند پرۆژەیەك بۆ شاری خورماتوو دەست نیشان بكەین وبیخەینە بواری جێبەجێكردنەوە، لەو پروژانە، پرۆژەی دروستكردنی كتێبخانەیەك بە بڕی 532 ملیۆن دیناری لە لایەن حكومەتی عێراقییەوە بۆ تەرخان كراوە وچووەتە بواری جێبەجێكردنەوە، هەروەها لە ئەمساڵدا وا بڕیارە نزیكەی 9 ملیار دینار بۆ شاری خورماتوو تەرخان بكرێت، هەرەوەها پرۆژەی دووسایدكردنی شەقامی نزیك پرۆژەی ئاوی خواردنەوەی خورماتوو كە بڕی 500 ملیۆن دیناری بۆ تەرخانكراوە ولەم نزیكانە دەچێتە بواری جێبەجێكردنەوە، كە لە لایەن شارەوانی خورماتووە راستەوخۆ سەرپەرشتی دەكرێت، ئەم هەنگاوە بۆ ئەوەیە كە سیمای شارەكە جوان بكاتەوە كە ساڵانێكە وەك لە سەرەتاوە ئاماژەم پێدا بشتگوێ خراوەو بە دیمەنێكی ناشرین ونا شارستانییانە ماوەتەوە، من لە ڕێگەی ڕۆژنامە بەرێزەكەتانەوە وپێش ئەوەی ئەم پرۆژەیە دەست پێبكات داواكارم لە خەڵك هاوكاری وهەمەهانگی بەڵێندەرەكان بكەن بۆ ئەوەی شتەكەیان بە جوانی بۆ دروست بكرێت، هەر لەو پرۆژانەی كە لە ئەمساڵدا دەچێتە بواری جێبەجێكردنەوە، دروستكردنی دوو قوتابخانەیە كە یەكێكیان دەكەوێتە گەرەكە كوردییەكانەوە، ئەوی دیگەش دەكەوێتە دەكەوێتە ڕۆژئاوای شاری خورماتووە لە گەڵ دروستكردنی چەندین ڕیگا وشەقامی دیكە، هەروەها پرۆژەی جێبەجێكردنی كارەبای شارەدێی (نەوجول) كە ئەویش بڕی766 ملیۆن دیناری بۆ سەرفكراوە، هەروەها چەند پرۆژەیەكی دیكە هەن لە بواری تەندروستی وپەروەردەو ئاودا كە بڕیارە بچنە بواری جێبەجێكردنەوە، لەوانە پرۆژەی ئاوی خورماتوو لە سەر ڕێگای كەركوك خورماتوو، ئەم هەموو پرۆژانە كە ئاماژەمان پێدا بڕیارە لە مانگی -6- ی ئەمساڵەوە بچێتە بواری جێبەجێكردنەوە، لە بەرامبەر جێبەجێكردنی ئەم پرۆژانە بە شێوەیەكی باش هەموومان بەرپرسیارین، دەبێت هەموو لایەكمان خەمی بخوین بۆ ئەوەی شارەكەمان لە دەست قەیرانی نەبوونی خزمەتگوزاری ڕزگاری ببێت، من لێرەوە داكارم لە هەموو لایەك ئەم كەم كورتییە كە هەیە لە ناو شاری خورماتوودا خەمی بخوین وبە هەموومان چارەسەر بكەین بۆ ئەوەی سیمای شارەكە جوانتر بكەین،\n٭ قسە لە سەر ئەوە دەكرێت، كە ئیدارەی پارێزگای سەڵاحەدین بایەخ بە شاری خورماتوو نادات، بەرێزتان وەكو جێگری پارێزگا چ وەڵامێكتان بۆ ئەو قسانە هەیە..؟\nدەبوایە ئەم قسانە پێش دەست بە كاربوونی ئەنجومەنی نوێی پارێزگا بكرایە، مەسەلەی دابینكردنی بودجە بۆ پارێزگای سەڵاحەدین، ئەگەر ئالییەتی كاركردن هەبێت، یاخود نەبێت، ئەو بڕە پارەیە هەر تەرخان وسەرف دەكرێت، چونكە بە گوێرەی رێژەی دانیشتوانەكەی ئەو بودجەیە دابیندەكرێت، بۆ ئەنجامدانی ئەو پرۆژانە، دەدرێتە كەسێك كە شارەزایی تەواو و توانای تەواوی هەبێت لە جێبەجێكردنی پرۆژە، ئەگەر كەسێكی باش وبە وێژدان بێت ئەوا ئەو كارەی كە ڕادەستی دەكرێت بە باشی ئەنجامی دەدات، ئەگەر كەسێكی خراپیش بوو ئەوا پرۆژەكە بە سەقەتی ئەنجامدەدرێت، لەگەڵ ئەوەشدا ئەگەر ڕۆژێك لە ڕۆژان خەڵكی شاری خورماتوو كێشەو گرفتییان لە گەڵ پارێزگای سەڵاحەدیندا هەبووەو چارەسەر نەكراوە، ئەگەر بە شێوەیەكی یاسایی بێت، ئەوا مافی خۆیان ناڕەزایی بەرامبەرمان دەڕببڕن، بەڵام من ئەو قسانەی كە دژ بە پارێزگای ناوبراو دەكرێت من بە راستی نازانم كە گوایە پارێزگای ناوبراو بایەخ بە شاری خورماتوو نادات یاخود پشتگوێی دەخات، بە پێچەوانەوە، ئێستا وەزعی شاری خورماتوو لە جاران باشترە، بۆ نمونە ئێستا قایمقامی شارەكە لە نەتەوەی كوردە وكوڕێكی چالاك وهۆشیارە، هەروەها من وەكو كوردێكی ئەم شارە جێگری پارێزگای سەڵاحەدینم، كە زۆر جار سەلاحییەتی پارێزگاریشم دەخرێتە ئەستۆ، لە بەر ئەوەی ماوەیەكی زۆرە پارێزگارمان نییە، لە كاتی خویشیدا ئەو كاتەش كە پارێزگاریش هەبوو، هەر هەمان دەسەڵاتم هەبوو، بۆیە من ئەو قسانە بە ڕاست نازانم كە پاراستەی پارێزگای ناوبراو دەكرێت..\n٭ بەرێزتان ئاماژەتان بەوەدا كە پارێزگارتان نییە وئەو پۆستە بە چۆڵی ماوەتەوە، دەكرێت باسی هۆكاری نەبوونی پارێزگارمان بۆ بكەن . بۆچی پارێزگارتان نییە وبە بێ پارێزگار چۆن كارەكانتان بەرێووە دەبەن؟\nپارێزگارمان هەبوو، بەڵام لادرا، لادانیشی دەگەڕێتەوە بۆ كێشەیەكی سیاسی قوڵ كە لە نێوان كوتلە سیاسیەكانی ناو ئەنجومەنی پارێزگا دروست بوو، ئێمە وەكو كوتلەی كوردی هیچ پەیوەندێكمان بەو كێشەو گرفتانەوە نییە، توانیمان بە سیاسەتی خۆمان، خومان دوور بخەین وخۆمان بپارێزین وتەنانەت كەس لە خۆمان زویر نەكەین و هەڵوێستێكی یەكلاییمان هەبێت بەرامبەر بەو كێشەیەو پۆستەكەی خۆمان بپارێزین وببینە جێگای رێزی ئەو لایەنانەی كە كێشەكە لە نێوانیاندا دروست بوو، وەك ئاماژەم پێدا، ئەوە كێشەیەكی سیاسیە كە لە نێوان ئەو لایەنانەدا دروست بوو وتاكو ئێستا یەكلا نەكراوەتەوە، بە هیوای ئەوەی بە زوترین كات یەكلا بكرێتەوە..\n٭ ئێستا لە ناو پارێزگای سەڵاحەدین سێ لایەن هەن (كورد، عەرەب، توركمان)، بەڕای تۆ وەكو جێگری پارێزگا، هاووڵاتییانی ئەو سنورە لە كام لەو لایەنانە ڕازین..؟\nناتوانین بەو شێوەیە دابەشی بكەین كە لە پرسیارەكەتدا ئاماژەت پێدا، ئێمە لە ناو پارێزگای سەڵاحەدین-10- كوتلەی جیاجیاین، هەندێ لەو كوتلانە خاوەنی -5- كورسین، هەشە خاوەنی -3- كورسی و -2- كورسییە، دوو لەو كوتلانە خاوەنی -5-كورسین، دو كوتلەی دیكە 3 كورسیان هەیە، -6- كوتلەی دیكە هەن -2- كورسیان هەیە، ئەتوانم بڵێم ئێمە وەكو كوتلەی هاوپەیمانی كوردستانی لایەنێكی سەرەكیین لە ناو پارێزگای ناوبراو، لە بەر ئەوەی پۆستی جێگری پارێزگارمان هەیە، بەڵام بۆ كوتلەكانی دیكە ناتوانین هەڵسەنگاندنی گونجاویان بۆ بكەین لە بەر ئەوەی وەكو كوتلەی هاوپەیمانی كوردستانی قورساییان نییە..\n٭ ئەو كوتلانە، لە گەڵ ئەوەن كە تۆ وەك كوردێك پۆستی جێگری پارێزگارت پێسپێردراوە، یاخود پێیان ناخۆشەو دژایەتیت دەكەن؟\nئەنجومەنی پارێزگای سەڵاحەدین لە -28- ئەندام پێكهاتووە، لەو -28- ئەندامە -26- یان هاوڕان لە گەڵ من، لە گەڵ ئەوەشدا ئەو -28- ئەندامە، -26- یان هاوڕان لە گەڵ من، لە گەڵ ئەوەشدا ئەو -28- ئەندامە پالێوراوی -10- كوتلەی بەشداربوون لە پارێزگای سەڵاحەدین، لەو -10- كوتلەیەش -10- كوتلەیەش -9- كوتلەی هاوڕایە لە گەڵ من وڕێزمان لێدەگرن.\n٭ وەكو كوردێك كە ئێستا جێگری پارێزگای –سەڵاحەدین-ی، ئاشكراشە شارەكەت لە بنچەدا سەر بە كەركوك بووە وبە بڕیاری ژمارە-41- ساڵی 1976ی ڕژێمی بەعس لەو پارێزگایە دابڕاو خرایە سەر پارێزگای سەڵاحەدین، تۆ پێت باشبو ئەم پۆستەی كە ئێستا هەتە وەكو جێگری پارێزگا لە –كەركوك- هەتبوایە، یاخودسەڵاحەدین..؟\nمن لە ئەمساڵدا داوام لێكرا خۆم هەڵبژێرم بۆ پەرلەمانی عێراق، ئەوەم بە چاك زانی بە مووچەیەكی كەم وماندووبونێكی زۆرەوە لەم پۆستەی خۆمدا بمێنمەوە وەكو جێگری پارێزگای –سەڵاحەدین- نەك بچم لە پەرلەمانی عێراق وەكو ئەندام پەرلەمانێك كار بكەم، هەرچەندێ لەوێ كەمتر ماندوو دەبم و دەسەڵاتەكەشم فراوانتر دەبێت، لە بەر ئەوەی من بە دەنگی خەڵكی شاری خورماتوو دەرچووم كە سەر بە پارێزگای سەڵاحەدین- ە، بۆیە لە دوای ساڵێك دەست بە كار بوونم وەكو جێگری پارێزگا ئەزمونێكی بەر چاویم هەیە لە كاركردن، بە تایبەت بۆ شاری خورماتوو، هیچ ڕێگەم بە خۆم نەدا كە بچمە پەرلەمانی عێراقی و جێگاكەی ئێستام بە جێ بهێڵم، ئەگەر دڵنیاش بومایە كە لە 100% لە هەڵبژاردنی ئەنجومەنی نوێنەرانی عێراقیدا دەردەچم، ئەم پۆستەی ئێستام هەڵدەبژارد، چونكە من ئێستا دەتوانم لە ڕێگەی ئەم پۆستەوە خزمەت بە پارێزگای – سەڵاحەدین- بە گشتی وشاری خورماتوو بە تایبەتی بكەم، لە بەر ئەوەی شاری خورماتوو بەشێكە لە پارێزگای ناوبراو ناشتوانم ئەو شارە پشت گوێ بخەم، لە هەمان كاتدا من مامۆستای زانكۆم و دەتوانم ئەم پۆستەش نەبێت لە ڕێگەی پیشەكەمەوە پەرە بە كارەكانم بدەم. لە گەڵ ئەوەشدا تاكو شاری خورماتوو لە پارێزگای - سەڵاحەدین بێت، پێم باشە جێگری پارێزكای ناوبراو بم..\n٭ كێن ئەو لایەن وگرۆپانە كە كێشەتان بۆ دروست دەكەن وبۆچی كێشەتان بۆ دروست دەكەن؟\nلە ناو پارێزگای ناوبراو تەنها یەك لایەن وگروپ هەیە، كە هەمیشە لە هەوڵی ئەوەدان كێشەمان بۆ دروست بكەن وكارەكانمان ڕابگرن وپەكیبخەن ودژمان قسە بكەن، ئەویش بەری توركمانییە، لە بەرامبەر ئەو رەفتارانەش ئێمە وەكو كوتلەی كوردی دڵمان گەورەیە، من جێگری پارێزكاری –سەڵاحەدین- م بۆ هەموو ئەو پارێزگایە وكار بۆ هەموو نەتەوەكان دەكەم بە تایبەت لە شاری خورماتوو و بە یەك چاو تەماشایان دەكەم وهیچ جیاوازیێك لە نێوانیاندا ناكەم، بەڵی من كوردم وئەو دەنگە زۆرەی كە بە دەستم هێنا لە كاتی ئەنجامدانی هەڵبژادنی ئەنجومەنی پارێزگاكانی عێراق لە ساڵی ڕابردوو دەنگی هاووڵاتی كورد بوو، لە هەمان كاتدا بەرگری لە مافی كورد دەكەم و سەرجەم نەتەوەكانی دیكەش مافی خۆیان دەدەمێ وكەمتەرخەمی لە ئاستییاندا ناكەم، ئەو لایەنەش كە ئاماژەم پێدا زۆر هاوكاریان دەكەین، بەڵام بە داخەوە زیاد لە سەرمان دەڕوون وقسەمان لە سەر دەكەن وبریندارمان دەكەن، ئەتوانین بە دڵ فراوانی خۆمان مامەڵەیان لە گەڵ بكەین، چونكە هەر مرۆڤێك پۆستێكی باڵای وەرگرت خەڵك ئێرەیی پێدەبەن لە بەر ئەوەی كارو خزمەت پێشكەش بە تواناو هەوڵی خۆی بە هاوڵاتیان دەكات ...\n٭ ئەی بۆ چی ڕوەوبەڕووی یاسان ناكەنەوە..؟\n- ماوەیەك پێش ئێستا، ئەو كاتەی كە زۆر ڕەفتاری ناڕەوایان دژمان ئەنجامدەدا، لە گەڵیان دانیشتم وئاگاداریانم كردەوە كە ئەگەر واز لەو رەفتارو دژایەتییە نەهێنن، ئەوا لە ئەنجومەنی پارێزگا هەموو ئەو ڕەفتارو كارانەی كە كردویان دەیخەمە پێش ئەندامانی ئەنجومەنی پارێزگا بۆ ئەوەی ئەوان یە شێوەی یاسایی مامەڵەیان لە گەڵ بكەن وحەدیان بۆ دابنەن، دواتر ئەوان پاساوی ئەوەیان هێنایەوە كە كارەكانیان بێ قەسد بووە وئینكاری ئەوەیان دەكرد وبەڵێنی ئەوەشیاندا كە ئەو جۆرە ڕەفتارانە دووبارە نەكەنەوە و وەكو برا لە گەڵماندا بن وهاوكاریمان بكەن وجاریكی دیكە دژایەتیمان نەكەن، بەڵام ئەگەر شتەكانیان بەرامبەرمان دووبارە كردەوە، ئەوا ئێمە ڕێگای یاسا دەگرینە بەر ...\n٭ ئەو پرۆژانەی كە بۆ شاری خورماتوو دوردەچن، كێ بەرپرسیاری یەكەمە لەو پرۆژانە..؟\nپرۆژە چۆن پێشنیاز دەكرێت، سەرەتا بەرێووبەری ئەو دەزگایەی كەمەبەستی ئەوپرۆژەیە لە گەڵ ئەندامێكی ئەنجومەنی شارەوانی وقایمقامی شارەكە دادەنیشێت وپرۆپۆزەڵی ئەو پرۆژەیە دەخرێتە ڕوو و دواتر بەرز دەكرێتەوە بۆ لایەنی پەیوەندیدار، دواتریش لەلایەن ئەو لایەنەوە بۆ ئەنجومەنی پارێزگا بەرز دەكرێتەوە بۆ ئەوەی دەنگی لە سەر بدرێت وبچێتەبواری جێبەجێكردنەوە، زۆر جاریش لە لایەن كەسانی دەوروبەر دەست كاری ئەو پرۆژانە دەكرێت، لە گەڵ ئەوەشدا ئەو قرۆژانەی كە لە ساڵی 2010ئامادەكراوە زۆر باش وپەسەندن وئومێدەوارم لە كاتی ئەنجامدانی ئەو پرۆژانەش لە لایەن ئەو كەسانەوە كە دەخرێتە ئەستۆیان بە شێوەیەكی باش ئەنجامی بدەن وتێدا سەركەوتوو بن .


Hawpshti Media – پەڕە 3 – Hawpshti\nAuthor Archives: Hawpshti Media\nنه‌ته‌وه یه‌كگرتووه‌كان و ڕێكخراوه‌كانی مافی مرۆڤ له مانگرتنی چالاکوانانی بادینان لە زیندان ئاگاداركرانه‌وه\nئه‌یلول 10, 2021\tLeave a comment\nچه‌ند كه‌سایه‌تی و په‌رله‌مانتارێكی پێشوو نامه‌یه‌ك ئاڕاسته‌ی سەرۆکی ئەنجومەنی باڵای دادوەری عێراق، نوێنەری تایبەتی نەتەوە یەکگرتووەکان لە عێراق، باڵیۆزخانەکانی ئەمریکا و یەکێتی ئەوروپا و رێکخراوەکانی مافی مرۆڤ سه‌باره‌ت به مانگرتنی چالاکوانانی بادینان لە زیندان ده‌كه‌ن.\nهه‌ر یه‌كه له ئه‌حمه‌د حه‌مە رەشید، سۆران عومه‌ر، غالب محه‌ممه‌د، سەرکەوت شه‌مسه‌دین و ڕێبوار که‌ریم له نامه‌كه‌دا ئاماژه به خراپیی ڕه‌وشی زیندانییان ده‌كه‌ن و ده‌ڵێن: لە ئێستادا مانیان لە نانخواردن گرتووە و بەو هۆیەوە لە ڕەوشێکی خراپی تەندروستی دان و لەلایەن هێزە ئەمنییەکانیشەوە روبەروی سزادان و سوکایەتیپێکردن دەبنەوە و هەموو هۆکارێکی پەیوەندیکردنیان بە کەسوکاریان و پارێزەرەکانیان لێ قەدەغەکراوە.\nبەرێز/ سەرۆکی ئەنجومەنی باڵای دادوەری عێراق\nبەرێز/ نوێنەری تایبەتی نەتەوە یەکگرتووەکان لە عێراق\nبەرێز/ باڵیۆزخانەکانی ئەمریکا و یەکێتی ئەوروپا\nبەرێز/ رێکخراوەکانی مافی مرۆڤ\nبابەت/ مانگرتنی چالاکوانانی بادینان لە زیندان\nبەرێزان ئێوە ئاگادارن ماوەی زیاتر لە یەک ساڵە دەسەڵاتی هەرێم دەیان هاوڵاتی مەدەنی دانیشتوی پارێزگای دهۆک لە زیندان توند کردووە تەنیا لەبەرئەوەی داوای مافە داراییەکانی خۆیانکردووە، جگە لە پێنج کەسیان کە بە نادادگەرانە سزا دراون، ئەوانی تریان بێ هیچ بریارێکی دادگا لە زیندانەکان راگیراون و چەندینجارە دانیشتنی دادگایکردنیان دوادەخرێت.\nئێمە ئاگادارتان دەکەینەوە لە خراپی رەوشی ئەم زیندانیکراوانە کە لە ئێستادا مانیان لە نانخواردن گرتووە و بەو هۆیەوە لە ڕەوشێکی خراپی تەندروستی دان و لەلایەن هێزە ئەمنییەکانیشەوە روبەروی سزادان و سوکایەتیپێکردن دەبنەوە و هەموو هۆکارێکی پەیوەندیکردنیان بە کەسوکاریان و پارێزەرەکانیان لێ قەدەغەکراوە.\nبەرێزان، لە ئێستادا رەوشی دادگا لە هەرێمی کوردستان لەوپەری خراپیدایە و بەتەواوی لەلایەن حزب و چەند کەسێکەوە کۆنترۆڵکراوە و دادوەرەکان ئیرادەیان لێسەندراوەتەوە و ئەمەش هەوێنی دروستبونی نا ئارامی سیاسی و ئەمنی زیاترە و بەرپرسیاری ئەم رەوشەش دەخەینە ئەستۆی حکومەتی هەرێم، داواش لە هاوپەیمانان و دۆستانمان دەکەین کە فشارەکانیان چر بکەنەوە بۆ کۆتایهێنان بەم رەشەو نالەبارە.\nغالب محه‌ممه‌د عه‌لی\nئه‌حمه‌د حه‌مە رەشید\nاعلان ناشطين بهدينان إضرابهم عن الطعام في السجن\nالسيد/ رئيس مجلس القضاء الأعلى العراقي.\nالسيدة/ الممثلة الخاصة للأمين العام للأمم المتحدة في العراق.\nالسادة/ سفراء الولايات المتحدة و الاتحاد الاوروبي في العراق.\nمنظمات المهتمة والخاصة بحقوق الانسان في العراق.\nم/ إضراب ناشطين بهدينان عن الطعام في السجن\nلا يُخفى عليكم قيام السلطات في اقليم كردستان باعتقال العشرات من المواطنين المدنيين من سكنة محافظة دهوك و زجهم في المعتقل منذ أكثر من سنة من الآن، جراء مطالبتهم بصرف مستحقاتهم وحقوقهم المالية، و أما في ما يخص الأحكام القضائية الصادرة من المحكمة، فقد صدرت بحق خمسة منهم أحكاماً قضائية تعسفية و مجحفة، أما الآخرين فهم لازالوا رهن الاعتقال دون توافر وإصدار أَيّة أحكام قضائية وهذا في ظل تسويف سياسي صارخ يمارسه القضاء في قضية البت بالأحكام! نحن نود اعلامكم بتدهور حالة المعتقلين الصحية، بعد إضرابهم عن الطعام، و اعلامكم ايضاً بسوء التصرف الذي يمارس ضدهم من قبل سجانيهم والذي وصل حد تعرضهم الى “اهانات”، فضلاً عن قطع كل وسيلة من وسائل الاتصال مع عوائلهم وذويهم! أيها السادة المحترمون، من الضروري بالنسبة لنا إعلامكم بما يمر فيها القضاء في اقليم كردستان اليوم من الظروف السيئة وغير الصحية التي خلفتها السيطرة الحزبية والشخصية و سلب الارادة التي طالت القضاة بشكل عام، و هذا بحد ذاته يؤسس الى الاضطراب الامني والسياسي فضلاً عن تهديده المباشر للسلم الأهلي. نحن نحمل حكومة اقليم كردستان مسؤولية ما يحدث، ونناشد في الوقت نفسه حلفائنا واصدقائنا بغية المضي باتجاه تكثيف جهودهم و ضغوطهم من اجل انهاء هذه الظروف العصيبة و تجاوزها!\nسركوت شمس الدین\nاحمد حمە رشيد\nبکوژە جەللادەکانی ڕۆژنامەنووسان کێن؟\nشووشان مستەفا و موتەڵیب حەسەن\nنزیکەی ”دەیە”یەک بەسەر دوو لە قێزەونترین ئەو تاوانانەدا تێدەپەڕێت کە لەمێژووی کوردستاندا دوو پەڵەی ڕەشن بەناو چەوانی دوو بنەماڵەی دەسەڵاتداری کوردەوە. لە٢٠٠٨ سۆرانی مامە حەمە کە ڕۆژنامەنووسێکی ئێجگار بوێرو ئەکتیڤ بوو لەم شارەی ئێمە لەکەرکوک لەلایەنی بنەماڵەی جەلال تاڵەبانیەوە تیرۆرکرا، لەبەرئەوەی چەند ڕاپۆرتێکی ڕەخنەئامێزی لەسەر یەکێتی لەمیدیاکاندا بڵاوکردبوویەوەو بەنیازیشبوو پەردە لابدات لەسەر چەندین نهێنی ئابڕوچوانەو سکانداڵی چەند سەرکردەیەکی یەکێتی نیشتیمانی کوردستان، کە چۆن دەستدرێژی سێکسیان کردۆتە سەر ژنان و ئیستیغلالی دەیان قوتابی زانکۆییان کردووەو پەیوەندیشیان لەگەڵ ئافرەتە لەشفرۆشەکان هەبووە، بەڵام بەرلەوەی فریای بڵاوکردنەوەی ئەم نهێنیانە بکەوێت تیرۆرکرا.\nسۆران بەدەنگی بەرز وتی کەبکوژەکان سەرقاڵی تیژکردنی تیغی خەنجەرەکانیانن بۆبڕینی سەری من و نوکی قەڵەمەکەم. سەردەشتیش وتی: لەچەند ڕۆژی ڕابردودا بۆیەکەمین جار پێیان وتم، کە تەمەنت چەندی نەماوە، یان بەوتەی خۆیان مۆڵەتی هەناسەدانم لەم شارەدا نەماوە، بەڵام نەباکم بەمردنە و نەئازاردان، لەچاوەڕوانی کۆتایی هاتنی مۆڵەتەکەمم، تابەدیداری بکوژەکانی خۆم بگەم، دوعاش دەکەم مردنێکی تراژیدیام پێببەخشن کە شایستەی ژیانە تراژیدیاکەم بێت، بۆیە ئەم قسانە دەکەم تابزانن ئەوەی ئێمە دەترسێنێ بەردەوامی ئەم ڕۆژگارەی ئێستایە بۆ نەوەیەکی داهاتوو، نەک مردنی خۆمان، کاری منیش خۆشبەختی برا بچوکەکانمە، نەک خۆم، زۆر بەسادەیش تاکە هۆکاری نیگەرانی من لەم هەڕەشانە ئەوەیە، کەهێشتا زۆر شت ماون قسەیان لەسەر بکەین و هەرئاوا بەجێیان بێڵین، بەدبەختی ئەم دەسەڵاتە ئەوەیە، کەباکی بە مردنی نەوەکانی خۆی نییە.\nبەڵام تائەو شوێنەی کە ماوین دەبێ قسە بکەین، لەو شوێنەش کەتەمەنمان کۆتایی هات با هاوڕێکەم خاڵێکم بۆ دابنێ و بێتە سەر دێڕێکی نوێ و سەرلەنوێ دەست پێبکاتەوە. بەڵی سەردەشت گیان ئێمەی هاوڕێ و هاوپیشەت ئەوا خاڵت بۆدانانێین و دێڕی نوێش دەستپێناکەین، بەڵکو لەسەر هەمان دێڕی تۆو ڕێبازو باوەڕی تۆ بەردەوام دەبین، ئەگەرچی دەزانین هەمان چارەنوسی تۆمان دەبێت. دە ساڵ لەمەوبەرو لە٢١/ ٧/ ٢٠٠٨دا ڕۆژنامەنووسی چالاک سۆران لەبیستویەکەمەیین بەهاری تەمەنیدا بەدەستی جەللادەکانی یەکێتی لەم کەرکوکە بەبەرچاوی دایکو خوشکیەوە تیرۆرکرا.\nهەشت ساڵ لەمەوبەریش لە بیست و سێهەمین بەهاری تەمەنیدا، لە ٥ی ئایاردا گەنجێک کە دەسەڵاتێک ڕۆحی لە پێنوسەکەی چوو بوو، لەم هەولێرەی کە دەسەڵاتدارانی میرنشینی زەرد سەری قسەو بنی قسەیان ئەوەیە کە پایتەخت شارێکی سەقامگیرەو بەقەولی خۆیان مێرولە دەربازی نابێت، بەڵام سەردەشتەکەم لەبەر دەم زانکۆکەیدا بەبەرچاوی خەڵکەوە، بەبەرچاوی پۆلیس و ئاسایشەوە، دەڕفێندرێت. دوای ڕۆژێکیش بەقودرەتی قادر لە دەیان بازگەی چڕو توند ئاودیو دەبێت بەرەو موسڵ. بۆ ئەوەی گومانەکانیش بەلایەکی تردا بڕۆن دوای شەهید کردنی تەرمەکەی لە نزیک کۆمیتەیەکی یەکێتی فڕێدەدرێت. سادەترین بەڵگەش بۆ یەکلایی کردنەوەی گومانەکان بۆ لای بنەماڵەی دەسەڵاتداری بارزانی، ئەمەنە بەسە کە فیشەک بە ناو دەمیەوە نراوە، ئەم دەمەی کە بە قەولی خۆیان شەڕەفی ئەوانی پێ لەکەدار کراوە.\nجارێ هەتا ئێستا ئێمە نازانین ئەم شەڕەفە چییە؟ لە کوێیە؟ ڕەنگی چۆنە؟ ئەم شەڕەفەی ڕۆحی مرۆڤی قوربان دەکرێت ناتوانین نە بیبینین، نە دەستی لێدەین، نەبیدۆزینەوە، داخەکەم زۆرینەی کۆمەڵگای کوردی هەموو شەڕەف و نرخی ژیانیان لەناو ڕانی ژن و کچەکانیاندا ئەدۆزنەوە. لای هەردوک بنەماڵەی دەسەڵاتداری جەلال تاڵەبانی و مەسعود بارزانی تەنها شەڕەف خەتی سورە، نەک ڕۆحی مرۆڤ، بەڵام لەڕاستیدا شەڕەف هەرچیەک بێت، زۆر لەوە بچوکترە کە مرۆڤی لەسەر بکوژرێت، بەڵام سەردەشت نەک شەڕەفی کەسی لەکەدار نەکردووە، بەڵکو تەنها وتی من عاشقی کچەکەی سەرۆکم، ئەرێ باجی ئەم قسەیە کوشتنە؟ ئاخر ئەگەر کچەکەی ئێمە گەورەبوایەو سەردەشت عاشقی بوایە، ئێمە کچەکەمان پێشکەش دەکرد نەک بیکوژین.\nدیارە وەک بنەماڵەی سەردەشت دەڵێن تەنها بەیەک وشەش بێت، هیچ کێشەیەکی کۆمەڵایەتیی نەبووە، جگە لەو بابەتەی کە بەناونیشانی (عاشقی کچی سەرۆکم) کە بەڵگە نەویستە لەسەر تەنها ئەم بابەتە کوژرا، ئەو منداڵەی کە هێشتا لەناو بێشکەدایەو تەنها دایەو بابە فێر بووە، ئەگەر لێی بپرسین ئەرێ سەردەشت و کاوەو سۆران کێ کوشتنی، تەنها بۆ ئەم وەڵامە دێتە گۆو وەڵامی دروستمان ئەداتەوە. ئەم پۆلە ڕۆژنامەنووسە تیرۆرکراوە چەمکی موقەدەسی بنەماڵەی کاڵ کردەوەو ئەمەیان چرپاند بەگوێی دەسەڵاتداران کە لەم وڵاتەدا هیچ بنەماڵەیەک موقەدەس و مەرجەع نییە، وە کچی سەرۆک خەتی سور نییە، بەڵکو تیرۆرو کپ کردنی دەنگی ئازاد خەتی سورە.\nلەسەرەتای ڕووداوەکەی سەردەشت، خەڵکی ئازادیخوازو گەنجانی وڵات و ڕۆژنامەنوسان هەموو هاواریان کرد بێدەنگ نابین، بەناڕەزایەتی و خۆپیشاندانی جەماوەری لەشارو شارۆچکەکانی کوردستان فشارێکی توندیان خستە سەر دەسەڵات، بەبێ ئەوەی پەنجەی تۆمەت بۆ کەس درێژ بکەن، بەڵام وەک پەندێکی پێشینان هەیە دەڵێت (دار هەڵبڕە سەگی دز دیارە) بۆیە هەر زوو بنەماڵەی بارزانی توشی قەلەقی هاتن و هەروەک لەلایەن خۆپیشاندەرانەوە ختوکە بدرێن، ئیتر لەهیکەوە پارتی توشی بەرز بونەوەی زەخت و شەکرە بوو. نمونەی ئەم دەسەڵاتو ئەم حوکمڕانیە لەکوێی دونیادا بوونی هەیە؟ تیرۆری دەنگی ئازاد دەکات، دواتر خۆڵ ئەخاتە چاوی خەڵکەوەو وەڵامێکی مەنتیقی پێنییە بۆ ئەم پرسیارگەلەی لای ڕای گشتی دروست بووە، لەمەش سەیروسەمەرەتر ئەوەیە کە نەشەرم دەکات، نەحیساب بۆ دادگاو یاسا دەکات، نە ترسی هەیە، نە گوێ دەگرێ، نەتێدەگا، نەک هەر تێناگا بەڵکو بڕیاریداوە تێنەگا.\nتیرۆرکردنی ئەم پۆلە ڕۆژنامەنووسە، کوشتنێکی ئاسایی و تاوانکاری نەبوون، بەڵکو ئەوان ڕۆژنامەنوس بوون، کوشتنیشیان هێما بوو بۆ کوشتنی ئازادی، بۆیە ئەوان لەوە دەرچوون کەتەنها کوڕی بنەماڵەی خۆیانبن، ئەوان ئێستا موڵکی نیشتیمانن، موڵکی هەریەکێک لە ئێمەن، کەیسەکانیشیان بەنەتەوەیی کراوەو هاوکات سومبول و نازناوی ئازادییان پێبەخشراوە. بەگوێرەی ئەم داتایەی لای من هەیە دەبێژێت: سەبارەت بەم پۆلە شەهیدە ڕۆژنامەنووسە لەئینتەرنێتو بەدیاریکراویش لە گۆگڵو یوتوب یەک ملیۆن دۆکومێنتو ڕاپۆرت هەیە. ئەمە شتێکی دەگمەنە لەمێژوودا، بۆیە ئێمەی ئازادیخوازان و ڕۆژنامەنوسان، ئەنجامی سیناریۆئامێزی ئەم لیژنانە ڕەت دەکەینەوە، وە هەرگیز ڕێگە بە هیچ کەسێک نادەین ئەم کەیسانە دابخات، بەڵکو بەکراوەیی دەمێننەوە هەتا ئەو ڕۆژەی لیژنەیەکی سەربەخۆ لەژێرچاوەندێریەکی نێودەوڵەتی و دادگایەکی سەربەخۆ لێکۆڵینەوەی جددییان تێدادەکرێتەوە.\nسەردەشت، سۆران، کاوەو ڕۆژنامەنووسانیتر بە گیانی خۆیان ئاڵای ئازادیان بەرز کردەوە، ئێمەش بەهەر فیداکاریەک بێت ئەم بەرزیە بەرزو بەرزتر دەهێڵینەوە، چونکە ئازادی بۆ مرۆڤ ناهێتە خوارەوە بەڵکو دەبێت مرۆڤ بۆی بچێتە سەرەوە. ئێمە کە ئەمڕۆ یادی هاوڕێ و هاوپیشەمان سۆران دەکەینەوە، بەهەمان شێوە ڕێزدەگرین لە خەباتی ڕۆژنامەوانیی کاوەو عبدوستارو سەردەشتو دەیان ڕۆژنامەنووسیتر کە پێشو پاشی ئەوان شەهید بوون، کە لەساڵی ١٩٩١وە ٢٤٦ ڕۆژنامەنووس لەعێڕاق لەسەر ئازادی ڕادەربڕین کوژراون، وە ئێستا کە ئێمە لەساڵی ٢٠١٨داین هێشتا سیلسیلەی کردەوە تیرۆریستییەکان، ڕفاندن، ئەشکەنجەدان و سوکایەتیپێکردنی ڕۆژنامەنووسان لەلایەن گشت حیزبە عێڕاقییەکانو بەدیاریکراوی لەلایەن یەکێتی و پارتییەوە بەردەوامی هەیە، کەهەموو ئەم ڕۆژنامەنووسانە قوربانی هەمان ڕێگاو هەمان دەستی ڕەشی هەرسێک دەسەڵاتی سوننی، شیعەو کوردین. بەتایبەتی بنەماڵەی دیکتاتۆری بارزانی و تاڵەبانی مێژوویەکی قێزەون و تاریکیان هەیە لەکوشتنی نوسەران و دەنگە ڕەخنەگرەکان.\nهیچ گومانێک نییە کەوا بکوژەکانی سەردەشت و سۆران دوو دەستی دوو جەستەو دوو بنەماڵەو یەک عەقڵیەتن. تیرۆری سەردەشت ڕاستەوخۆ کردەوەکە بە فەرمانی کوڕی بارزانی ئەنجامدراوەو تیرۆری کاوە گەرمیانی و سۆرانیش هاوشێوەی سەردەشت لەلایەن یەکێتی نیشتیمانی کوردستانەوە ئەنجامدراون، بەتایبەتی و زۆربەدیاریکراوی لەلایەن جەللادەکانی ئەندامی مەکتەبی سیاسیی یەکێتییەوە بەناوی ”مەحمود سەنگاوی” کەبەفەرمانی ئەو کاوە گەرمیانی کوژراوە. مەحمود سەنگاوی وەکو سەرکردەیەکی سەربازی چەندین هەزار چەکداری شەخسی خۆی هەیەو چەند بیرە نەوتێکی داگیرکردووە، کەسێک کەبتوانێت بیرەنەوت داگیربکات زۆر بەئاسانیش ئەتوانێت کە ڕۆژنامەنووسێک بکوژێت کەڕەخنەی لێدەگرێت.\nدواتر یەکێتی تەنانەت ئاگاداری پێشوەختەی کوشتنی سەردەشت بووەو هاوکاری بکوژانی سەردەشتیان کرد لە موسڵ. یادکردنەوەی ئەم شەهیدانەی ڕێگای قەڵەم وەک کولتورێک بابچەسپێ و لەهەر ساڵوەگەڕێکدا، کورزێکی کوشندەو شەرم ئامێزە بۆ دەسەڵاتدارانی کورد. بۆیە هەموو دەسەڵاتدارانی کورد وەکو یەک هەژمار دەکەم چونکە، ئەم ئینتیفاقە سیاسییەی لەنێوان یەکێتی و پارتی کراوە کە لەپێناو دابەشکردنی پارەوپول و دەسەڵاتە، وایکردووە کە لەبەرانبەریەکتریداو لەئاستی تاوانی ئەوا قێزەوندا بێدەنگ بن، یەکێتی و پارتی هێندە بەخراپ باوەشیان بەیەکا کردووە، کە قسەیەک هەیە دەڵێت جیاوازیەکانی یەکێتی و پارتی تەنها وەک کۆکاکۆلا و بیبسی کۆلا.\nته‌مموز 12, 2021\tLeave a comment\nلەتیف فاتیح فەرەج :\nیه‌كێك له‌و تۆمه‌تانه‌ی دراوه‌ته پاڵ هه‌ندێك له گیراوه‌كانی بادینان و بڕیاره له سه‌ری دادگای بكرێن ، تۆمه‌تی عه‌ماله‌ته ، به‌ڵام عه‌ماله‌ت بۆ كێ ، نوكته‌كه له وه‌دایه هاوارنامه‌كه‌ی كه‌س و كاری گیراوه‌كان ده‌ڵێن گوایه عه‌ماله‌ته‌كه بۆ به‌رهه‌م ساڵح و مسته‌فا كازمیه ، به‌رهه‌م ساڵح سه‌رۆك كۆماری عیراقه‌و به پێی پۆسته‌كه‌شی هه‌ر هاوڵاتیه‌كی ئه‌م عیراقه له زاخۆوه تا فاو ده‌توانێ له‌باره‌ی خۆی ، خانه‌واده‌كه‌ی ، سنورو ناوچه‌كه‌یه‌وه زانیاری بداتێ ، ئه‌مه هه‌رگیز ناچێته خانه‌ی عه‌ماله‌ته‌وه ، هاونیشتمانیه‌ك باسی بارو دۆخێك بۆ سه‌رۆكی وڵاته‌كه‌ی بكات ، دادگای كردن به‌م تۆمه‌ته ده‌چێته خانه‌ی گه‌مژه‌ییه‌وه ، ئه‌مه بۆ مسته‌فا كازمیش هه‌ر وه‌سایه ، مسته‌فا كازمیش به‌رپرسه له ژیان و بوونی خه‌ڵك و ده‌كرێت عه‌رزوحاڵ و سكاڵاو نامه‌ی بۆ بنێردرێت ، نه‌شوره‌ییه‌و نه‌تاوان ، شه‌رم و شوره‌یی ئه‌وه‌یه گه‌نده‌ڵی بكه‌یت .\nنوسینی راپۆرت بۆ ملشكاندنی هاونیشتمانی خۆت عه‌ماله‌ت نیه ، ماستاو كردن و چه‌مانه‌وه له به‌ر دوژمن عه‌ماله‌ت نیه ، ده‌ستخستنه نێو ژیانی خه‌ڵك بۆ به‌رژه‌وه‌ندی وڵاتان عه‌ماله‌ت نیه ، شكاندنی شكۆی هاوڵاتی وڵاته‌كه‌ت عه‌ماله‌ت نیه ، كه‌چی ئه‌گه‌ر كه‌سێك له سه‌ر بارودۆخی سلێمانی ، هه‌ولێر ، دهۆك ، راپۆرتێك بداته به‌رهه‌م ساڵح یان مسته‌فا كازمی عه‌ماله‌ته ، ئه‌مه جگه له نه‌زانی هیچی تر نیه ، ئه‌ركی حزب و حكومه‌ت دروستكردنه‌وه‌ی مرۆڤی كورده نه‌ك تێكشكاندن و سه‌گ تێبه‌ردانی ، راستكردنه‌وه‌ی مرۆڤی كورد بۆ ئه‌وه‌ی له هه‌قی خۆی و خه‌ڵكی ناوچه‌كه‌ی و شارو شوێنه‌كه‌ی بێته ده‌نگ ئاكاره نه‌ك عه‌ماله‌ت ، ئه‌گه‌ر بڕیار بێت به‌رهه‌م ساڵح و كازمی گوێ له خه‌ڵك بگرن و به دواداچوون بۆ كێشه‌كانیان بكه‌ن ، من ئاماده‌م هه‌موو رۆژێ به ئاشكرا و به ناوی خۆمه‌وه باسی بارو دۆخی هه‌رێمیان بۆ بكه‌م ، وه‌ك چۆن به ره‌خنه برینه‌كان نیشانده‌سه‌ڵاتی هه‌رێم ده‌ده‌ین ، كه‌چی ئه‌وان كه‌یفیان به ماستاوه .\nچی شه‌رمێكه به‌و جۆره مامه‌ڵه له ته‌ك هاونیشتمانیه‌كانی خۆتا بكه‌ی ، چه‌ند ناشرینه دیندار زێباری داوای سه‌رچاوه‌ی زانیاری و هه‌واڵ له رۆژنامه‌نووس بكات و ئه‌و سه‌رزه‌نشتی میدیاكاران بكات ، چه‌ند ناشرینتره سه‌ندیكای رۆژنامه‌نووسان له سه‌ر ئه‌و قسه‌یه نه‌یه‌ته ده‌نگ و داكۆكی له ئه‌ندامه‌كانی نه‌كات، چه‌ند وێرانه‌یه وڵاتێك به‌رپرسه‌كانی گومان بخه‌نه سه‌ر هاوڵاتیه‌كانی و بۆ لێدان له تاك تاكی ئه‌وانه‌ی ده‌یانه‌وێ سبه‌ینێ روناك بێت ، تۆمه‌ت و بوختان و سیناریۆ دروستبكرێت ، چه‌ند جاشخانه‌یه نیشتمانێك جاشه‌كانی جنێو به باشه‌كانی بده‌ن .\nلە پشتی ڕووداوەکانی سلێمانیەوە چی ئەگوزەرێ؟\nخەریکە پێ ئەنێینە قوناغێکی تری نزیکبوونەوە لە بەسوریا کردنی کوردستانی عێراق.\nسەرەتا بەدەسەڵاتی بەرەی کوردستانی دەستیان پێکرد.\nلە ۹۲ کاریان بە وردە حیزبەکانی هاوپەیمانیان نەما و فیفتی فیفتی وڵاتتان دابەشکرد. ئەویش شکستی هێنا و هەرێمتان کرد بە مەیدانی شەڕی ” براکوژی ” یاخود شەڕی کۆن _ تازەی هەیمەنەی میلیشیایی و دەسەڵاتی ئەمگرد و ئەو شارۆچکە و ئەم خاڵی گومرکی لەبەرانبەر ئەوی تر.\nقۆناغەکانی دواتری شەڕ ی چەکداری و ململانێی نێوان میحوەری پارتی و یەکێتی کە هاوکات بوو لەگەڵ خۆگرێدانەوە بە میحورەکانی تورکیا _ ئێرانەوە و ڕۆچوونی زیاتر بۆ کلکایەتی بۆ ئەوان لە زاکیرەی هەمووماندا زیندوون و لاپەڕە خوێناویەکانی بیرناچنەوە !!!!\nئێستا ململانێکانی دەسەڵات چوارچێوەی حیزبیان تێپەڕاندووە.\nدوێنێ جەلالی و مەلایی و پارتی و یەکێتی عینوانی دەرەکی و تابلۆی ڕووکەشی ئەم بازاڕی دەسەڵاتەتان بوو!!! ئەمڕۆ ململانێکان وەکوو نموودێکی قۆناغی تەسکبوونەوەی قەیرانەکانی دەسەڵاتەکەتان گەیشتووە بە ئاستێکی زۆر باریکتر.\nپارتی لە پشتی ئەم صراعەتانەوەیە؟ مەعلوومە وایە.\nقوباد و باڤێڵ بەگاڵتە نەیانوت مەسعود بارزانی مامیانە. ئاخر ئەوە ڕاسپاردەی مامی گەورەبوو.\nئەم تازەترین میوانەی سەرخوانی شەڕی دەسەڵاتی براکان چی ئەوێت؟ هەر بەڕاست ئەو خەمی “ئازادیەکانی ” سلێمانیەتی تا بەدەردی بادینان نەچێت؟\nئەی ئەو ڕۆڵەی پەروەردەکراوی ماڵی مام و چەپۆکی ئەمنیی ماڵبات نەبوو؟\nئەوێك کە نەتوانێ یاریدەدەرەکانی خۆی بپارێزێت لە پیلانی جووت ئامۆزاکەی چۆن پرسی ئازادیی پێ ئەسپێردرێ. بەرنامە ومۆدێلی سیاسەتکردنی جیاوازی ئەو چیە؟\nئایا ” دووربێت “دوایین قۆناغەکانی لەگۆڕنانی دوایین ئاسەوارەکانی کۆمەڵگای مەدەنی و ئاخرین نووزەکانی ئازادی و ئازادیخوازی لە کوردستاندا دەستی پێکرد؟\nئایا سیناریۆی گرتنی هەر سەرگردێك لەلایەن گرووپێك چەکداری میلیشیای حیزبیەوە یەکەمین یا دوایین قۆناغی بەسوریا کردنی هەرێمە؟\nپێئەچێ سیناریۆکەی پارتی بۆ هەڵلووشینی یەکێتی بەدەسکێشی پرۆ پارتیەکانی ناو یەکێتیەکەی مام گۆڵێکی تری تۆمار کردبێ و پاشەکشەی بە مۆرێکی تری ڕێگر کردبێ !!!!\nهیچی سەیر و پێشبینی نەکراو نیە!!!!\nلە شەش مانگی ئەمساڵ، (١٧٤) حاڵەتی پێشێلکاریی لەلایەن پارتی و یەکێتی ئەنجامدراوە\nراپۆرتی ١٧ی شوبات بۆ مافەکانی مرۆڤ لەسەر پێشێلکارییەکانی مافی مرۆڤ لە هەرێمی کوردستان بۆ شەش مانگی یەکەمی ساڵی ٢٠٢١\n١٧ی شوبات بۆ مافەکانی مرۆڤ، لەناوەوەو دەرەوەی وڵات خۆبەخش و بێلایەن و پیشەییانە کاردەکات لەسەر تۆمارکردنی پێشێلکارییەکانی مافی مرۆڤ لەهەرێمی کوردستان و بەدواداچون دەکات لەسەر تەواوی پێشێلکارییەکان و ناوەندە جیهانیەکانی لێ ئاگاداردەکاتەوە بەتایبەت تیرۆرە سیاسیەکان کە لەلایەن دەسەڵاتەوە ئەنجامدەدرێت و هەوڵدەدات (کەس و لایەنی سیاسی) ئەنجامدەر ئاشکرابکات بۆ ڕای گشتی.\n١٧ی شوبات بۆ مافەکانی مرۆڤ، تەواوی پێشێلکارییەکانی مافی مرۆڤ لەهەرێمی کوردستان پۆڵێن دەکات بۆ دووجۆر: راستەوخۆ و ناراستەوخۆ. جۆری یەکەم ئەو پێشێلکارییانە دەگرێتەوە کە ڕاستەوخۆ دەسەڵات لێی بەرپرسەو ئەنجامی دەدات نمونەی تیرۆری سیاسی و تەقەکردن لەخۆپێشاندەران…هتد. جۆری دووەم ئەو پێشێلکارییانە دەگرێتەوە کە ناراستەوخۆ بەرپرسیار دەبێت وەکو خۆکوشتن بەهۆی هەژاری و کوشتنی ژنان و گیان لەدەستدانی هاونیشتیمانیان لەڕێگەی هەندەران…هتد.\nلەم راپۆرتەدا، ١٧ی شوبات تەنها جۆری یەکەمی تۆمار کردووە کە بریتین لە ( ١٧٤ ) ڕووداوی پێشێلکاریی بەرانبەر رۆژنامەنوسان، چالاکوانان، خۆپێشاندەران، مامۆستایانی خۆپێشاندەر، پێشمەرگە، مامۆستایانی ئاینی و خەڵكی سڤیل وەك تیرۆرکردن، زیندانی کردن، ڕفاندن، ئەشکەنجەدان، هەڕەشە و ترس و تۆقاندن لەهەرێمی کوردستان کە لە سەرەتای مانگی یەك تا کۆتایی مانگی شەش لەلایەن دەسەڵاتەوە ئەنجامدراون بە جۆریك لە پارێزگای هەولێر ٥٤، سلێمانی ٩٩، دهۆك ٢١. هەروەها، کوشتن و تیرۆری سیاسی لە پارێزگای هەولێر یەك حاڵەت تۆمارکراوە.\n٦/١ لە هەولێر، لەناو هۆڵی پارلەمانی هەرێمی کوردستان، ئەندام پەرلەمانی نەوەی نوێ (سیپان ئامێدی) لەلایەن ژمارەیەک پارلەمانتاری پارتی هێرشکرایە سەری و زامدار کرا.\n٧/١ لە دهۆک، مامۆستا و چالاکوان (عەبدولحەمید مەندانی) لەلایەن هێزئەمنیەکانی پارتی دەستگیرکرا و دوای چەند کاتژمێرێک ئازادکرا.\n١١/١ لە کەلار، یەکێک لە بەشداربووانی خۆپێشاندانەکەی ئەو شارە بەناوی (ڕێبین عەبدولکەریم) دوای تێپەڕبوونی مانگێک لە زیندانیکردنی ئازادکرا.\n١٣/١ لە هەولێر، دانیشتوویەکی کامپی مەخمور بەناوی (مەتین ئادوگت) لە زیندانی پارتی بەشێوەیەکی گوماناوی گیانی لەدەستدا.\n١٩/١ لە هەولێر، هێرشکرایە سەر چالاکوان (هاوڕێ کوردی) و بە چەقۆ بریندارکرا، ئەگەرچی سکاڵای تۆماکردووە بەلام تائێستا هیچ کەسێک لەسەر ئەم هێرشکردنە دەستگیرنەکراوە، ئەمە لەکاتێکدایە کە پێشووتر چەندین جار هەرەشەی لێدان و کوشتنی لێکرابوو،\n٢٧/١ لە شیلادزێ، رۆژنامەوان (قەهرەمان شوکری) کوڕی شەهید شوکری ڕێکانی لەماڵەکەی خۆیدا بەشێوەیەکی دڕندانە رفێندراو هاوکات ئەشکەنجەیەکی زۆری ئەندامانی خێزانەکەیاندا و لەکۆتایی مانگی شەش لە دادگایەکی نهێنیدا سزای ٧ ساڵ زیندانی بەسەردا سەپێندرا بێ ئەوەی بتوانێت بەرگری لەخۆی بکات و بەبێ بوونی پارێزەر و ئاگادارکردنەوەی کەسوکارەکەی.\n٢٩/١ لە هەولێر، هاوڵاتییەک بەناوی (هیوا سالار) وەک نارەزایەتییەک دژی بەحزبی کردنی وتاری هەینی چالاکیەکی نمونەیی ئەنجامدا بە راتەکاندنی بەرماڵ لەبەرانبەر ئەو ستایش و پیا‌هەڵدانەی کە مامۆستا ئاینیەکە بەناوی (مامۆستا رەعد) لەوتاری هەینی بۆ مسعود بارزانی و سەرانی هەرێمی کوردستان کردی. ئێوارەی هەمان رۆژ، ئەو هاوڵاتیە لەلایەن هێزە ئەمنیەکانی پارتی دەستگیرکرا و دواتر لەژێر ئەشکەنجەدا گرتەیەکی ڤیدیۆییان پێ بڵاوکردەوە کە داوای لێبووردن بکات، دوای چەند رۆژێک ئازادکرا.\n٧/٢ لە هەولێر، ژمارەیەک لە کەسوکاری گیراوانی بادینان کە هەوڵیاندا لەبەردەم نوسینگەی نەتەوەیەکگرتووەکان گردبوونەوەی نارەزایی ئەنجام بدەن و داوای ئازادکردنی کوڕەکانیان بکەن لەلایەن هێزە ئەمنیەکانی پارتی دەستگیرکران، هاوکات، ژمارەیەکی دیکە لە کەسوکاریان کە لەدەرەوەی هەولێرەوە هاتبوون لە بازگەیەکی پارتی ڕێگریان لێکرا کە برۆنە ناو شاری هەولێر.\n٨/٢ لە هەولێر، کادیرێکی پارتی بەناوی (ئیسماعیل عومەر مەنتک) بەهۆی نوسینی کۆمێنتێکی ڕەخنەیی لە حکومەتی هەرێم دەستگیردەکرێت و تائێستا ئازادنەکراوە.\n١٠/٢ لە سیدەکان، پارتی ڕێگریکرد لە کردنەوەی کتێبخانەیەک لە دەڤەرەکە کە لەلایەن (سیهاد یاسین حوسێن) بنیات نرابوو.\n١١/٢ لە زاخۆ، ئاسایشی پارتی ئەندامێکی یەکێتی بەناوی (نەزیر بەرواری) دەستگیردەکات بە تۆمەتی هەبوونی پەیوەندی بە پەکەکە.\n١٠/٢ لە هەولێر، ئاسایشی پارتی ئەندامێکی هەدەپەی بەناوی (نیعمەت گونەش) دەستگیرکرد.\n١٣/٢ ئەندامی تەڤگەری ئازادی ( هەڤاڵ تەحسین ) لەناو زینداندا هەوڵی ژەهرخواردنی درا کە ماوەی ٨ مانگە بەبێ دادگاییکردن لە زیندانی پارتیدایە.\n١٦/٢ لەدادگای ٢ی هەولێر، سزای شەش ساڵ زیندانی بەسەر هەریەک لە رۆژنامەوان و چالاکوانی دیاری بادینان سەپێندرا بەناوەکانی (شێروان شیروانی، گوهدار زێباری، ئەیاز کەرەم، شڤان سەعید، هاریوان عیسا).\n٢١/٢ پەیوەست بە دۆسیەی گیراوانی بادینان، چوار رۆژنامەوان و چالاکوانی دیکەی بادینان بەناوەکانی (دیفاع هەرکی، جەلال شیلادزێ، قەیدار حسێن، ئەیهان سەعید) فەرمانی دەستگیرکردنیان بۆ دەرچوو، بەلام هەرزوو بەرەو سلێمانی دەڤەری بادینانیان جێهێشت،\n٢٤/٢ ژمارەیەک هەڵسوراوی گۆڕان، بەتۆمەتی تێکدانی ئاسایشی نەتەوەیی فەرمانی دەستگیرکردنیان لەلایەن دادگاکانی هەولێر و دهۆک بۆ دەرچوو.\n٢٦/٢ لە سلێمانی، ئەندامی ئەنجومەنی نوێنەرانی عێراق (د. غالب محەمەد) لەلایەن کادیرێکی پاراستنی پارتی لەبەردەم ماڵەکەی خۆیدا درایە بەر چەقۆ و بەسەختی برینداربوو، ئەگەرچی کەسی تاوانبار دەستگیرکرا. بەڵام، دواتر بە فشاری پارتی ئازادکرا تائێستا تاوانباران بە ئازادانە دەسوڕێنەوە.\n١٠/٣ لە هەولێر، جارێکی تر ڕێگریکرا لە تیمی پارێزەرە خۆبەخشەکانی گیراوانی بادینان کە داوای دیداریان کردبوو لە دادگای ئەو شارە .\n١٦/٣ لە هەڵەبجە، خاتوو کەلسوم چالاکوانی دیاری شارەکە، لەساڵرۆژی کیمیابارانی هەلەبجە چالاکی مەدەنی ئەنجامدا بە لابردنی فەڕشی سوری لەژێر پێی بەرپرسان و دواتر رێگری لێکراو و لەسەر ئەو چالاکیەی هەڕەشەی لێکرا.\nلە هەمان رۆژ، لەناو هۆڵی پارلەمانی هەرێمی کوردستان، ژمارەیەک پارلەمانتاری یەکێتی هێرشیان کردە سەر پارلەمانتار خاتوو (شیرین کاوە گەرمیانی) لەبەرانبەر ئەو رەخنانەنی لەدانیشتنەکەی پارلەماندا ئاراستەی یەکێتی و دوو حزبی دەسەڵاتداری کرد.\n١٨/٣ لە سیدەکان، ژمارەیەک رۆژنامەوان و پەیامنێری کەناڵەکانی راگەیاندن لەلایەن هێزێکی ئەمنی پارتی ڕێگریان لێکرا کە بەمەبەستی ڕوماڵکردنی ڕێگریکردنی پارتی لەکردنەوەی کتێبخانەیەکی گوندی (دەرهۆڵ) بۆ سیدەکان بەڕێکەوتبوون. بەلام، هەریەک لە پەیامنێران (عەبدۆ روستایی لە ئێن ئاڕ تی)، (زۆسک باڵەک لە تۆڕی میدیایی ژیان)، (ئازاد ئۆمەراوەیی لە کەناڵی پەیام)، (یونس حەمەد، لە سپێدە) لەلایەن بازگەی ئاسایشی ناحیەکە ڕێگریان لێکرا.\nلە هەمان رۆژ، لە شاری سلێمانی خۆپێشاندانێکی بەرفراوانی خوێندکاران بەڕێوەچوو بەڵام لەلایەن هێزە ئەمنیەکانی یەکێتی بە فیشەك وەڵامدرانەوەو ژمارەیەک خوێندکار ئەشكەنجەدراون و برینداربوون.\n٢٥/٣ لە سۆران، رۆژنامەوان و پەیامنیری کەناڵی ئێن ئاڕ تی (عەبدۆ روستایی) هەڕەشەکانی سەری لەلایەن پارتی و دەسەڵاتی ناوچەکە زیاتر و جدی تربوون بۆ ڕێگریکردنی کارە رۆژنامەوانیەکانی.\n٨/٤ لە حاجی ئۆمەران، هێزی پشتیوانی یەک بەسەرپەرشتی سیهاد بارزانی لە کوێستانەکانی بۆڵیان و ناوچەکە جێگیرکراوە و ڕێگەنادەن بە جوتیاران و هاوڵاتیان بگەڕێنەوە سەر ماڵ و موڵکەکانیان.\n١٢/٤ لە دهۆک، چالاکوان (جاسم هاشم) دوای دووجار دادگاییکردنی سزای سێ ساڵ زیندانی بەسەردا سەپێندرا بەڵام دواتر سزاکەی بۆ گۆڕدراو بە کەفالەتی دوو ملیۆن دینار ئازاد کرا.\n٢١/٤ لە ڕانیە، برایەکی چالاکی سیاسی (محـەمەد شاوری) هەڕەشەی تەقاندنەوەی ماڵەکەی لێدەکرێت لەکاتێکدا شەوی ١٤ی مانگی ١٢ی ساڵی ٢٠٢٠ بە بۆمبی دەستی هێرشکرایە سەر ماڵی ئەو چالاکوانە سیاسیە تائێستاش هیچ کەسێک لەسەر ئەم تاوانە دەستگیرنەکراوە.\n٢٣/٤ لە بادینان، ئاسایشی پارتی لە ناحیەی باتیڤای سەر بە پارێزگای دهۆک، شەش هاوڵاتی دەستگیرکرد کە دوان لەو دەستگیرکراوانە کوڕ و باوکێک بوون بەناوەکانی (ڕەمەزان عومەر) و (سامی رەمەزان) جگە لە ئەوانی دیکە دوای رۆژێك ئازادکران.\n٢٥/٤ لە سلێمانی، رۆژنامەوان و پەیامنێری فورات نیوز (ڕێباز حەسەن) لەکاتی رووماڵکردنی خۆپێشاندانێک دژی داگیرکاریەکانی تورکیا لەلایەن ئاسایشی یەکێتی دەستگیرکرا و. لەهەمان کاتدا، زیاتر لە پەنجا بەشداربووی ئەو خۆپیشاندانە دەستگیرکران و دوای چەند رۆژێک ئازادکرا.\n٢٧/٤ لە کۆیە، ئاسایشی یەکێتی بۆ ماوەی دوو کاتژمێر پەیامنیران (هەژار ڕەشید) لە رۆژنیوز و (خالید محەمەد) لە کەناڵی ئێن ئاڕ تی دەستگیردەکات و سوکایەتیان پێدەکات کە بۆ روماڵکردنی رووداوێکی هاتووچۆ گەیشتبوونە تۆپزاوا. وێڕای سوکایەتی پێکردنیان بە مەرجی بڵاونەکردنەوەی دەستگیرکردنیان ئازادیان دەکەن.\n٢/٥ ڕێگری لە ژمارەیەک رۆژنامەوانی دەزگاکانی راگەیاندن کرا کە روماڵی کۆبوونەوەکانی سەرۆکی هەرێم لەگەڵ لایەنە سیاسیەکان بکەن.\n٣/٥ لە هەولێر، دووجار هەوڵی کوشتن و تیرۆرکردنی چالاکوان و رەخنەگر (ئومێد ئەحمەد) دەدرێت و دەست و قاچی راستی بریندار دەبێت.\nلەهەمان رۆژدا لە رانیە، چالاکوان و رەخنەگر (کارۆخ عوسمان) دوای ئەوەی لەلایەن هێزە ئەمنیەکانی پارتی هەوڵی دەستگیرکردنی دەدرێت. دواتر، خۆی دەگەیەنێتە سنوری شاری رانیە و هێزێکی یەکێتی دەستگیری دەکات.\n٤/٥ لە سنوری ئیدارەی راپەرین، لەلایەن چەند کەسێکی نەناسراو هەڵدەکوترێتە سەر ماڵی (محمد رەسول) و تائێستا هیچ زانیارییەک لەبارەی ئەو کەیسەوە لەلایەن لایەنەپەیوەندیدارەکان رانەگەیەندراوە.\nلە هەمان رۆژ و لە سلێمانی، تیمی دیبلۆماتیک مەگەزین (بەشدار بازیانی و ستافەکەی) بۆ ماوەی نیو کاتژمێر لەلایەن هەڤاڵ ئەبوبەکر پارێزگاری سلێمانی دەستبەسەر دەکرێن لە ئۆفیسەکەی خۆی.\n١٦/٥ لە سلێمانی، سەرنوسەری دەزگای میدیایی دیبلۆماتیک مەگەزین (هێمن باقر) لەلایەن هێزەئەمنیەکان دەستگیرکرا و دواتر بەکەفالەتی چوار ملیۆن دینار ئازادکرا.\nلە هەمان رۆژ، رۆژنامەوان ئومێد محـمد صاڵح، بۆ ماوەی چوار کاتژمێر دەستبەسەر دەکرێت دوای ئەوەی لەسەر نوسینێکی لە تۆری کۆمەڵایەتی فەیسبوک لەلایەن بەرپرسێكی ئیداری سلێمانی سکاڵای لەسەر تۆمار دەکرێت.\n١٨/٥ لە ئاکرێ، مامۆستایەکی وانەبێژ بەناوی (هەڤاڵ زێباری) لەسەر نوسینێکی لە تۆڕی کۆمەڵایەتی فەیسبوک کە خەمخۆری بۆ پێشمەرگە دەربڕی بوو، دوور دەخرێتەوە و ڕێگەنادەن چیتر لە قوتابخانە وانە بڵێتەوە.\nلە هەمان رۆژ، پارتی هەڕەشە لە ژمارەیەک مامۆستای وانەبێژ کرد گەر خۆپێشاندان و گردبوونەوەی نارەزایەتی بۆ مافەکانیان ئەنجام بدەن.\n٢١/٥ لە سلێمانی، پاراستنی پارتی لەڕێگەی کەسێکەوە هەوڵی ژەهرخواردنی جەوهەر ئاغا و ئەندامانی ئەو ماڵباتەی دا و دواتر بکەری تاوانەکە دانی پێدانا کە لەلایەن پاراستنی پارتی راسپێردراوە.\n٢٦/٥ لە سیدەکان، ئاسایشی پارتی دوو گەنج بەناوەکانی (خالید ڕەشید) و (سەلام بوڕهان) دەستگیردەکات بەتۆمەتی ئەوەی کە گومانیان لێکردوون کە پێڵاویان کڕی بێت بۆ گەریلاکانی پەکەکە لەکاتێكدا پێڵاوەکانیان بۆ دوکانی خۆیان کڕی بوو . دوای پێنج رۆژ لە زیندانیکردنیان ئازادکران.\n٣١/٥ لە سلێمانی، ئاسایشی یەکێتی (دکتۆرە باخان ئازاد) دەرفێنێت لەسەر ڕێگای گەڕانەوەی بۆ ماڵەوە، دوای سێ رۆژ لە زیندانیکردنی ئازادکرا. هۆکاری دەستگیرکردنەکەی بۆ ئاشكراکردنی ئەو گەندەڵییانە دەگەڕێتەوە کە لەکەرتی تەندروستی هەڵەبجەدا هەیە.\n٤/٦ لە ڕانیە، مامۆستای ئاینی (تارق شاخەوان) وتارخوێنی مزگەوتی ڕاپەڕین پێشنوێژی کردنی لێقەدەغەکراو لە وتاردان دوورخرایەوە.\n٥/٦ لە سلێمانی، بەهۆی هەڕەشەکانی ئاسایشی یەکێتی (دکتۆرە باخان ئازاد) ناچارکرا سلێمانی بەرەو هەولێر جێبهێڵێت. دوای چەند هەفتەیەک گەرایەوە شاری سلێمانی.\n٨/٦ لە هەولێر، گەنجێکی ١٥ساڵان لەلایەن هێزە ئەمنیەکانی پارتی دەکوژرێت و تائیستا روون نەبۆتەوە هۆکاری کوشتنەکەی چی بووە و راپۆرتی پزیشکی نەدراوەتەوە بە کەسوکارەکەی. هاوکات، هەڕەشە لەکەسوکارەکەی دەکەن کە نابێت لێکۆڵینەوە لە چۆنیەتی کوشتنەکەی بکەن.\n١٠/٦ لە فڕۆکەخانەی نێودەوڵەتی هەولێر، مستەفا عوسمان، نوێنەری پەیوەندییەکانی پەیەدە لە هەولێر، جیهاد حەسەن، نوێنەری خۆبەڕێوبەری دیموکراتی لە هەولێر و مستەفا عەزیز ئەندامی پەیەدە لە هەولێر، دەستگیرکران و تائێستا ئازادنەکراون.\n١٢/٦ لە بادینان، ژنە ڕەخنەگر و چالاکی سیاسی (گەلاوێژ حەمزی سەلیم) هەڕەشەی لێکرا دوای ئەوەی لە چاوپێککەوتنێكیدا وەک کچی پێشمەرگەیەکی پارتی ئاماژەی بەوەکرد کە چیتر باوکی بە شەهید نازانێت کە لە شەڕی براکوژیدا گیانی لەدەستداوە.\nلەهەمان رۆژدا، لە فرۆکەخانەی هەولێر، ژمارەیەک لە ئەندام پارلەمانی ئەوروپا و چالاکوانانی ناوەندەجیهانیەکان لەلایەن هێزەئەمنیەکانی پارتی ڕێگریان لێکرا بێنە ناو خاکی هەرێمی کوردستان و گەڕێندرانەوە بۆ وڵاتانی خۆیان کە ئامانج لە هاتنیان ڕێگری بوو لە داگیرکاریەکانی تورکیا و شەڕی براکوژی.\n١٤/٦ لە هەولێر، هێزە ئەمنیەکانی پارتی ڕێگریانکرد لە کۆمەڵێک چالاکوانی نێودەوڵەتی کە لەبەردەم نەتەوەیەکگرتووەکان نارەزایەتی دەرببڕن دژ بە داگیرکاری و هێرشەکانی دەوڵەتی تورکیا بۆسەر خاکی باشوری کوردستان.\n١٥/٦ لە هەولێر، هێزە ئەمنیەکانی پارتی هێرشیانکردە سەر خوێندکارانی زانکۆی سەڵاحەدین کە گردبوونەوەیەکی نارەزایەتیان ئەنجامدابوو.\n١٦/٦ سەندیکای پارێزەرانی هەرێمی کوردستان بڕیاری قەدەغەکردنی بەستنی کۆنگرەی رۆژنامەوانی دەرکرد بۆ تیمی پارێزەرانی گیراوان و سزادراوانی بادینان.\n١٧/٦ لە دهۆک، مامۆستا و چالاکوان (عەبدولحەمید مەندانی) لەلایەن ئاسایشی پارتی بانگهێشتکرا و لێکۆڵینەوەی لەگەڵدا کرا. پاش چەند کاتژمێرێک ئازادکرا.\n٢١/٦ لە سلێمانی، بەهۆی پرسیارکردنی ناسنامە لە کچێکی شێخ جەعفەر جێگری سەرۆکی هەرێمی کوردستان، گرژی و تەقەکردن دەکەوێتە نێوان دوو هێزی یەکێتی و بەهۆیەوە ٩ کەس برینداربوون.\n٢٢/٦ چالاکوان و رۆژنامەوانی بادینان (ئومێد حاجی بەروشكی)، سزای ساڵێک زیندانی و ٢٤٠هەزار دیناری عێراقی بەسەردا سەپا لەسەر سێ دۆسیە و رۆژی ٢٩ی تەموز لەگەڵ مامۆستا بەدەل بەرواری دانیشتنی دادگایی بەڕێوەدەچێت و سێ دۆسیەی دیکەی لەسەر کراوەتەوە.\n٢٨/٦ لە گەرمیان، ئاسایشی یەکێتی شەش هاوڵاتی ناحیەی قۆرەتوو دەستگیردەکات بەهۆکاری ئەوەی بەشداریانکردووە لەگردبوونەوەیەکی نارەزایەتی لەبەردەم کێڵگەیەکی نەوتدا دژ بە نەبوونی خزمەتگوزاریە سەرەتاییەکان.\nلەهەمان رۆژ، (د. سازان ئیبراهیم) بەڕێوەبەری تەندروستی دەربەندیخان سکاڵای لەسەر ٢٨ کەس تۆمارکرد کە کۆمێنت و پۆستیان لە تۆری کۆمەڵایەتی فەیسبوک کردبوو لەسەر گواستنەوەی دکتۆرێكی پسپۆر لەو شارەو کەموکوڕیەکانی کەرتی تەندروستی لەوانە چالاکوان (فەرمان عەبدولڕەحمان)، (بەمۆ عەلی) و (محـمد تاهیر) دوای چەند ڕۆژ لەدەستگیرکردنیان ئازادکران.\nهەر لەهەمان رۆژدا، ئاسایشی پارتی لە هەولێر ڕێگری لە تیمی پارێزەرانی گیراوانی بادینان مامۆستا بەدەل بەرواری کرد کە چاویان پێی بکەوێت.\nجێگەی ئاماژە بۆ کردنە، وڵاتی عێراق و هەرێمی کوردستان لەناویدا ، لە لیستی ڕەشدایە بۆ ساڵی ٢٠٢١ بەگوێرەی ڕێکخراوی پەیامنێرانی بێسنوری نێودەوڵەتی. و ڕیزبەندی ١٦٣مین ولاتی گرتووە لەکۆی ١٨٠ ولاتی جیهان لە خراپی رەوشی کاری رۆژنامەگەریی و پێشێلکارییەکانی مافی مرۆڤ. هەروەها، بەپێی ڕیزبەندی فریدەم هاوس ئازادی نیە لە هەرێمی کوردستان و عێراق.\nلەکۆتاییدا، ئێمە وەك ١٧ی شوبات بۆ مافەکانی مرۆڤ رایدەگەیەنین:\nهەردوو حزبی دەسەڵات یەکێتی نیشتیمانی کوردستان و پارتی دیموکراتی کوردستان لە هەردوو زۆنی سەوز و زەرد بە بەرپرس و ئەنجامدەری سەرەکییان دەزانین لەم تیرۆرو ترس و تۆقاندن و پێشێلکارییانەی کە ئەنجامدەدرێن دژ بە هاونیشتیمانیان بەگشتی و رۆژنامەنوسان و چالاکوانان بەتایبەتی. هاوکات، ئامارو داتا تۆمارکراوەکانی ڕێکخراو و ناوەندەجیهانیەکان دەریدەخەن، ئازادی رادەربڕینی تاك و کاری رۆژنامەنوسی لەهەرێمی کوردستان لەبارودۆخێکی زۆر ناهەموار و ترسناکدایە.\n١٧ی شوبات بۆ مافەکانی مرۆڤ\n١١ی ٧ی ٢٠٢١\nکابینەی نۆیەم لەبەردەم ئازادی ڕادەربڕین و دەستدرێژییەکان بۆ سەر سنورەکانی ھەرێمی کوردستان!\nکابینەی نۆیەمی حکومەتی ھەرێمی کوردستان لەبەردەم ئازادی ڕادەربڕین و دەستدرێژییەکانی تورکیا و ئێران بۆ سەر سنورەکانی ھەرێمی کوردستان!\n+ لە ماوەی دوو ساڵی ڕابردووی کابینەی نۆیەمی حکومەتی ھەرێمی کوردستاندا، ١١ کەس بەھۆی خۆپێشاندان و دەربڕینی ناڕەزایەتییەوە شەھید بوون.\n+ زیاتر لە ٢٣٥ کەس لە خۆپێشاندان و ناڕەزایەتییەکاندا برینداربوون.\n+ نزیکە ٤٥٠ ڕۆژنامەوان و چالاکوان دەستگیرکراون و زیاتر ٥٥ ڕۆژنامەنوس ڕووبەڕووی دادگا کراونەتەوە.\n+ زیاتر لە ٢٠ ڕۆژنامەنوس لە ڕێگەی دادگاوە سزادراون و بەشێکیان بەسزای قورسی ٦ ساڵ بۆ ٧ ساڵ زیندانیکردن سزادراون بەشێکیان داوای پێبژاردنی ملیۆنان دیناریان لێکراوە.\n+ زیاتر لە ٢٥ ڕۆژنامەوان و چالاکوان لە ناوخۆی ھەرێمدا لەنێوان شارەکانی دھۆک و ھەولێر و سلێمانیدا ناچار بە جێھێشتنی شارەکانیان بوون و نزیکەی ٢٠ ڕۆژنامەوان و چالاکوانیش ھەرێمی کوردستانیان بەرەو دەرەوەی وڵات بەجێھێشتووە.\nدەستدرێژییەکانی تورکیا و ئێران:\n+ تورکیا لە ماوەی دوو ساڵی ڕابردووی کابینەی نۆیەمی حکومەتی ھەرێمدا، زیاتر لە ١٣٥٠ جار بۆردوومانی ھەرێمی کوردستانی کردووە و ئێران زیاتر لە ٢٥ جار بۆردوومانی ھەرێمی کوردستانی کردووە.\n+ تورکیا لە ماوەی دوو ساڵی ڕابردووی کابینەی نۆیەمی حکومەتی ھەرێمدا، ١٤ بارەگای سەربازی نوێی لە خاکی ھەرێمی کوردستاندا بنیاتناوە و لە ھەر دوو ناوچەی حەفتانین و دەڤەری بەرواری باڵا، بە قوڵایی ١٢ بۆ ٨ کیلۆمەتر ھاتۆتە ناوەوە.\n+ لەماوەی دوو ساڵی ڕابردووی کابینەی نۆیەمی حکومەتی ھەرێمدا، ٢٧ ھاوڵاتی مەدەنی بەھۆی بۆردوومانەکانی تورکیا و ٢ ھاوڵاتی مەدەنی بەھۆی تەقەی پاسدارانی ئێران شەھیدبوون.\n+ زیاتر لە ٤٥ گوند بەھۆی دەستدرێژییەکانی تورکیاوە بەتەواوی چۆڵ بوون.\nراگەیاندراوی (25) پەرلەمانتاری كوردستان لەسەر هاتنی 200 ملیار دینارەكە بۆ هەرێم\nسەرئەنجامی رێكەوتنی هەرێم لەگەڵ بەغداد، ئەمڕۆ بانكی ناوەندی عیراقیی، وەكو قۆناغی سەرەتا، بڕی (200) ملیار دیناری خستە سەر هەژماری بانكیی وەزارەتی دارایی حكومەتی هەرێمی كوردستان و لەمبارەیەیشەوە، ئێمەی پەرلەمانتاران هەڵوێستمان بەمجۆرە رادەگەیەنین:\n1- ئەم سەرەتایە دەنرخێنین و بەپێی ئەو زانیارییانەیشی كە لە بڕیارەكەدا هاتوە، ئەم بڕە پارەیە بۆ “موچە”ی موچەخۆرانی هەرێمی كوردستان دەبێت و نابێت سەرفكردنی بۆ هیچ بوارێكی دیكەبێت.\n2- جەختدەكەین لەسەر پێویستیی پابەندبونی حكومەتی هەرێم و حكومەتی عیراقیی بە یاسای بودجەی عیراق بۆ ساڵی 2021، كە ئەرك و ماف و شایستە داراییەكانی هەرێمی كوردستان-ی تێدا جێگیركراوە.\n3- كۆتایی بهێنرێت بە بڕیاری لێبڕینی موچەی موچەخۆرانی هەرێمی كوردستان، وەكچۆن ساڵێك زیاترە بەناوی خۆگونجاندنەوە، بەشێكی موچەی موچەخۆران گلدراوەتەوە. بۆیە، هیچ پاساوێك بۆ ئەو لێبڕینە نایاسایی و ناڕەوایە نەماوە و نابێت چیتر خۆگونجاندن لەسەر حسابی موچەخۆرانی هەرێمی كوردستان بێت.\n2- رۆژان حەمەرەش.\n3- عەلی حەمەساڵح.\n4- هەورامان گەچێنەیی.\n5- سەرچنار ئەحمەد.\n6- محێدین حەسەن یوسف.\n7- كاروان گەزنەیی.\n8- شیرین ئەمین.\n9- شادی نەوزاد.\n10- شێركۆ جەودەت.\n11- دیاری ئەنوەر.\n12- لوقمان وەردی.\n13- سەلمە فاتیح.\n14- هەلز ئەحمەد محەمەد.\n15- دابان محەمەد.\n16- سیروان بابان.\n17- ئاشنا عەبدوڵلا.\n19- شایان عەسكەری.\n20- فەرید یعقوب ئیلیا.\n21- ئەبوبەكر هەڵەدنی.\n22- جەلال محەمەد.\n23- هەژان حەسەن كوێستانی.\n24- رزگار محەمەد.\n25- شەمۆل ئاشتی سابیر.\nلە پشــت کۆدەتاکەی پاڤێـــــڵەوە چ باســە؟!\nئاڵۆزییه ناوخۆییه‌كانی ناو یەکێتیی نیشتمانی کوردستان ڕووداوێکی ســادە نین وناکرێت بە ئاســانی بەســەرماندا گوزەر بکەن. لابردنی هەرسێ بەرپرسی دەزگای دژەتیرۆر و دەزگای زانیاری لەگەڵ دەزگای گومرگی فرۆکەخانەی ســلێمانی کە ســەر بە باڵی لاهور شــێخ جەنگی بوون لە لایەن باڵی پاڤێــــڵ تاڵەبانییەوە، پێویســت دەکات لە ئاستێکی فروانتر تــا لۆکاڵدا بیخوێــنینەوە بۆ ئەوەی تووشی جۆرێك لە بەدحاڵی بوون و هەڵسەنگانی عاتیفی نەبیــن.\nبە پێچەوانەی بەشێك لەو هەڵسـەنگاندنانەی کە تا ئێســتا بڵاوکراونەتەوە و ئەو کێشــانە بە کێشەی “پاوانخوازی دەسەلات” یان “کۆدەتای پارتی”، ئەرگومەنت دەکەن، من پێموایە ئەوەی کە لە زۆنی ســەوز دەگوزەرێت پەیوەندییەکی کەمیــان بە شەڕی دەسەڵاتی ناو باڵەکانی یەکێتی یان ســیناریۆی کۆدەتای پارتیــەوە هەیە بە راســتەوخۆیی، ئەگەرچی ئەم ئەرگومەنتــانەش بە جۆرێك ڕاستی تێــدایە بەڵام ئەرگومەنتی ئەســـڵی مەسەلەکە نیــن!\nمەســەلەی شەڕی پاوانخوازی و شەڕە تەکەتول لە ناو حزبەکانی بزووتنەوەی کوردیەتی بە تایبــەتی یەکێتی هەمیشە هەبووە و ســیمایەکی دیاری ناو ئەم هێزە بووە. ســیناریۆ و کۆدەتاکانیشــیان لە دژی یەکتر بە درێژایی بوونیــان لە شاخ و لە شــار هەمیشە ئامادەبووە و هەریەك لەم هێــزە “برایــانە” هەمیشە لە پلانی بەردەوامدا بوون بۆ بێــهێزکردنی ئەوی دی!\nئەمەی ئێســتا گوێڕاکێشـــان و دوورخســتنەوەی باڵی لاهورە لەلایەن ئەمریکاوە تا ئەوەندەی کۆدەتایەکی پارتی بێت! (بێگومان ئەم کارە بە قازانجی پارتی تەواو دەبێــت) ئەمەش لە چوارچێوەی گوڕانکاریەکانی ڕێخســتنەوەی خۆرهەڵاتی ناوەڕاستدا لە لایەن ئەمریکاوە مانا پەیدا دەکەن!\nلە مانگی یانزەی پاردا و لە ووتارێکی کورتدا ووتم:\n” دەهۆڵکوتـــانی ڕاگەیاندنەکانی پارتی بۆ شەڕ و هەڕەشەکانی بارزانی بۆ بە شەیتـــان کردنی پەکەکە، پێش ئەوەی شەڕەنگێزیەکانی پەکەکە وهەوڵی ئەوان بۆ تێکدانی بارودۆخی هەرێم و حساب نەکردن بۆ “ئەمنی قەومی” کوردی بێت، داوایەکی ژێربەژێـــری ئەمریکایە لێی کراوە و چرایەکی ســەزە بۆ لێدانی قەندیل!.”\n“لێدانی سەربازی لە پەکەکە لێــــدانە لەو پرۆژە سیاسیەی ڕۆژئـــاڤا و ناچارکردنی پەیەدەیە بە سازشێکی تاڵ! واتە ڕێگەی بێهێــــزکردنی ڕۆژئاڤا و هەڵوەشاندنەوەی پرۆژەی خۆســەریی دیموکراتی بە قەندیلدا تێدەپەڕێت!”\nئەم ئاڵۆزییانەی ناو یەکێتی نیشتیمانی لێرەدا مانا پەیدا دەکەن!\nساڵانێكە لە ناو یەکێتی نیشتیمانی کوردســتاندا دوو باڵی سیاسی لە کاردان، باڵی بنــەماڵەی تاڵەبانی بە هێرۆ و هەردوو کوڕەکانی و کۆنە کادرە سیاسی و سەربازیەکانیــان لەگەڵ باڵی لاهوری شێخ جەنگی بە خزمەکانی خۆی و بەشێکی زۆری سەرکردایەتی تازەی ناو یەکێتی. بوونی ئەم دوو باڵە، بریتی نییــە لە دژایەتی دوو فیکرو دوو بەرژەوەندی کۆمەڵایەتی و چینایەتی جیاواز لە ناو یەك جەســتەی سیاسیدا، بەڵکوزیاتر جیــاوازیــیە لە بەرژەوەندی سیاسی و ئابووری و شەخسیدا و دوور و نزیــك پەیوەندی بە بەرژەوەندیەکانی خەڵکی کوردســتانەوە نییە!\nهەرچی باڵی هێرۆ و کوڕەکانی و بەشێکی زۆری کۆنــە یەکێتیــەکانە بە جۆرێك بەوە تەســلیم بوون کە بنــەماڵەی بارزانی “براگەورەن” و هەموو هەوڵێکیـــان بۆ ئەوەیە کە ئەم شێوازی شەراکەتە سیاسی و ئابوورییە کە هەیە لەگەڵ برا گەورە تێك نەچــێت و بەمەش بەرژەوەندییە سیاسی و ئابووریەکانیــان پارێزراو بێت.\nباڵی لاهوری شــێخ جەنگی، ئەم برا گەورەییەی بنەماڵەی بارزانی قبوڵ ناکەن و ئەگەر دژایەتی ئاشکرای پارتیش نەکەن ئەوە هاوکاریشــیان ناکەن بە تایــبەتی لە مەسەلە سەربازی و ئەمنیــەکاندا وبە تایــبەتر لە کەمپینی شەڕی پەکەکەدا! غەریب نییــە کاتێــك سەرۆکە فاشــیستەکەی تورکیا لە رێی هەردوو وەزیری ناوخۆ و دەرەوە، پێش ماوەیەك ڕایگەیــاند کە زۆنی ســەوز لە لایەن پەکەکەوە داگیر کراوە! لیرەدا پەیــامەکە ئاشکرایە و مەبەست لە باڵی لاهورە کە گوێرایەڵێکی باشی تورکیــا نییە وەك بنەماڵەی بارزانی!\nپلانەکەی ئەمریکا وەك پاڵپشتێکی سەرەکی دەوڵەتی تورکیــا ئەمەیە: ئەبێت قەندیل لە پەکەکە پاکبکرێــتەوە! ئەم پلانــە دەمێکە چووەتە قۆناغی جێبــەجێ کردنەوە. بەڵام تورکیــا بە بێ هاوکاری کۆمەکی هێزە دەســەلاتدارەکانی زۆنی ســەوز و زەرد بە تەنهــا ئەو کارەی بۆ ئەنجام نادرێت!\nبۆ بنەماڵەی بارزانی، پەیوەســتبوون بەم پیلانەی ئەمریکاو تورکیــاوە لێی ئاســانتر نییــە، ئەوان لەوەتەی دروســت بوون، خانەیەکی سەرەتانیــن و لەم ناوچەیە چێندران، ئەرکی ئەوان کلکایەتیە بۆ ڕژێمە سەرگوتکەرەکانی ناوچەکەو پاراستنی ئەجێنداکانیــانە لەپاڵ لێدان لە هەر بزووتنەوەیەکی ئازادیخوازی و ڕزگاریخوازی ناوچەکە!\nمەسەلەکە بۆ یەکێتی جیاوازترە، یەکێتی حزبی پەیوەندییەکانی خێڵ نییە وەك پارتی و مێژووە سیاسی و تەرکیبــە کۆمەڵایەتییەکەشی جیاوازترە. ئەگەر باڵی کوڕەکانی تاڵەبانی لەبەر هێشــتنەوەی بەرژەوەندییە سیاسی و ئابووریەکانیــان براگەورەیی پارتییــان پێ ئاسایی بێت، ئەوا باڵی لاهور ئەم براگەورەییەی بنەماڵەی بارزانی قبوڵ ناکەن! هەر بۆیە کاتێك لاهوری شێخ جەنگی، رۆژی ٢٢ی مانگی شەش لەگەڵ “ماتیۆ تولەر” باڵیۆزی ئەمەریکا لە عێراق و “ڕۆب واڵەر” کونسوڵی گشتیی ئەمەریکا لە هەرێمی کوردستان کۆدەبێــتەوە، بە ئاشکرا لەوێــدا ڕایدەگەێنێــت کە ئەوان شەڕی پەکەکە ناکەن! ئەم وەڵامەی لاهور دەبێــتە تێـــکدانی بەشــێك لە پیلانی ئەمریکا بۆ لێــدان لە پەکەکە، هەر بۆیە داوای ئەمریکا ئەوەیە کە دەبێــت لە لاهور بدرێت و ئەم ئەرکەش دەسپێردرێــتە کوڕەکانی تاڵەبانی!\nبە گشــتی، ئەگەر پیلانی شەڕی پەکەکە بەو جۆرە بچــێتەپێش کە ئەمریکا دایڕشــتووە، ئەمە مانای کەوتن، یان لاوازکردنی هێزی سەربازیی پەکەکە و لە گەڵیشــیدا خســتنەسەرچۆکی پەیەدەیە لە رۆژئاڤا!\nرۆژئاڤا ئەو سەرئێشــە گەورەیەیە کە بۆ لیبرالیزمی نوێ دروســت بووە. پرۆژەی خۆســەری دیموکراتی وەك پرۆژەیەکی ســیاسی پشــت دەبەســتێت بە خســتنەگەڕی ئیرادەی ســیاسی خەڵك لە خوارەوە لەڕێگەی هەڵبژاردنی ڕاستەوخۆی نوێــنەرانی خۆیان. ئەم جۆرە لە دەسـەڵاتی چەپییــانە لەگەڵ ڕۆحی سەرمایەداریی نیولیبراڵدا دژایەتی هەیە. فشــاری بەردەوامی ئەمریکا بۆ جێخســتنی ئەنەکەســەی ســەر بە تورکیا لە رۆژئاڤا، فشــارێکە لەســەر پەیەدە بە جێخســتنەوەی پرۆژەی خۆسەری دیموکراتی بە ســیستەمێکی پەرلەمانی دزو تاڵانکارو دژە خەڵكی هاوشێوەی هەرێمی کوردســتان!\nئەم کۆدەتایەی پاڤێڵ دوو شتی مسۆگەر کرد: یەکەمیان: وەڵامێکی ئەرێنییە بە ئەمریکاو پارتی و تورکیا بۆ هاوکاریکردنی شەڕی پەکەکە. دووهەمیان: توانی تەوریسی سوڵتەی یەکێتی لەدەست لاهور دەربکێشێت و بیخـــــاتەوە سەر خۆیان.\nبە پێی زانیــاری چۆلەکەکان، باڵی پاڤێــڵ و قوباد ووتوویــانە ئەبێــت لاهور ناوچەی ســلێمانی چۆڵ بکات!\nڕێکخراوێکی مافی مرۆڤ: ئێران هەڕەشەی لە دوو کارمەندمان کردووە لە هەولێر\nته‌مموز 9, 2021\tLeave a comment\nڕێکخراوی هەنگاو بۆ مافەکانی مرۆڤ، تایبەت بە ڕۆژهەڵاتی کوردستان ئاشکرایدەکات، هێزە ئەمنییەکانی ئێران هەڕەشەیان لە دوو ئەندامی ئەوان کردووە، کە لە شاری هەولێر دادەنیشن.\nڕێکخراوەکە لە ڕاگەیەندراوێکدا بۆ ڕێکخراوە جیهانییەکان و هاوڵاتییان دەڵێت، ” لە نوێترین حاڵەتدا ناوەندە ئەمنییەکانی ئێران هەڕەشەی جیدییان لە دوو ئەندامی ڕێکخراوەکەمان بە ناوەکانی ژیلا موستەئجێر و ئەرسەلان یارئەحمەدی کردووە کە لە شاری هەولێر، پایتەختی هەرێمی کوردستان نیشتەجێن”.\nڕاگەیەندراوەکە ئاماژە بەوەدەکات، ” هێزەکانی وەزارەتی ئیتلاعات بە بانگکردنی بەردەوام و نایاسایی ئەندامانی بنەماڵەی ئەم دوو کەسە، لە ناوخۆی ئێران و باسکردنی تایبەتیترین باسەکانی ژیانی ئەو دوو کەسە بە بنەماڵەکانیان وتووە، کە ئێمە زانیاریی تەواومان لە سەریان هەیە و هەڕەشەیان کردووە کە بە زوویی کردەوەی تایبەتمان بەرانبەریان دەبێت”.\nڕێکخراوەکە بەرپرسیارێتی گیانی ئەو دوو کارمەندەی خستووەتە ئەستۆی کۆماری ئیسلامی ئێران و هەڕەشەکەی بە جدی وەرگرتووە.\nڕێکخراوی هەنگاو بۆ مافەکانی مرۆڤ، گرنگی بە کوژران و زیندانیکردنی هاوڵاتییانی کورد دەدات لە ڕۆژهەڵاتی کوردستان و مانگانە و ساڵانە لەسەر ئەو پێشێلکاریانە ڕاپۆرتی هەیە.\nدراما تورکییەکان و سزادراوانی بادینان !\nدادگایی کردنی چالاکانی بادینان، درامایەکی دور و درێژ، کە هەر مانگەو وەرزێکی نوێی دەست پێدەکات و هەر هەفتەو زنجیرەیەکی نوێی پیشکەش دەکرێت.\nدرامایەک کە ئەکتەری سەرەکیی هەر وەک خۆیەتی و هەرهەفتەو بابەتێکی نوێ پیشانی بینەران دەدرێت.بە پێی ڕوداوەکان ئەکتەرانی دراماکە و ئەوانەشی لە پشتیانەوەن و هانیان دەدەن لە هەموو پێکهاتەکانی کۆمەڵگەن..\nسەرەڕای نیگەرانیی وڵاتانی ئەوروپا و ئەمریکا لە سزادانی چالاکوانانی بادینان، بەڵام دادگای پێداچوونەوەی هەولێر سزای پێنج چالاکوانەکەی بادینانی بە شەش ساڵ زیندانیکردن پەسەند کرد، ئەوەی ئێستا بووەتە پرسیار هەر بە تەنها سوربوونی دادگاکانی هەولێر نییە بۆ سزادانی چالاکوانان، بەڵکو درێژەدانە بە سزادانی ئەو چالاکوانانەی دیکە کە ئێستا خراونەتە نێو بازنەی سزادانەوە و ژمارەیان 72 چالاکوانە و ناوە ناوە و هەرمانگەو بەشێکیان دەبرێنە بەردەم دادوەر و سزایان بەسەردا دەسەپێنرێت.\nلەنێو خەڵکیدا دەستەواژەی دراما تورکییەکان بۆ هەر شتێک بەکاردەهێندرێت کە کۆتایی نەیەت و هەموو زنجیرەیەک، شتێکی نوێ و چاوەڕواننەکراوی تیادایە، دۆسیەی چالاکوانانی بادینانیش شێوەی دراماکانی وەرگرتووە، هەر مانگی جارێک وەرزێکی نوێی دەردەچێت،هەر هەفتەیەو بەشێکی نوێی پێشکەش دەکرێت، لەگەڵیشیدا کاردانەوەی ناوخۆیی و بیانی لێدەکەوێتەوە.\nدۆسیەی چالاکوانانی بادینان تەنانەت لەنێوخۆی پارتیش ڕای جیاوازی دروستکردووە، ئەو ئاڕاستەیەی مەسرور بارزانی سەرۆکایەتی دەکات، توندن بەرامبەر چالاکوانان و لە بنەڕەتدا سزای زیندانیکردن بۆ چالاکوانان بە سزایەکی کەم دەزانن، لەبەرامبەردا ئاڕاستەکەی نێچیرڤان بارزانی میانڕەوتر دەردەکەون و لانی کەم لێدوانیان لەبارەی چالاکوانەکانەوە یان نییە، یاخود باس لەوەدەکەن پێداچوونەوە بە سزاکەدا بکرێت.\nلە نێو یەکێتیش ئەگەر چی ناوە ناوە دەنگی نارەزایی و دژ بون لەگەڵ ئەو سزادانانە دەبیسترێت، بەڵام لەسەر ئاستی و فەرمی و تیمی حکومییان هیچ هەڵوێستیکی پێویست بەدی نەکراوەو تا ئێستا بەشێکن لە دەرهێنەرانی دراماکەو نایانتوانیوە خۆیان لە ڕوداوەکانی نێو دراماکە دابماڵن.\nلەگەڵ هاتنی کابینەی نۆی حکومەتی هەرێمی کوردستان بە سەرۆکایەتی مەسرور بارزانی و جێگرایەتی قوباد تاڵەبانی، یەکەمجارە بە لێشاو چالاکوان و ڕۆژنامەنووسان دادگایی بکرێن، لەنوێترین زنجیرە دادگایکردنیشدا، پێنج چالاکوانی دیکە دادگایی دەکرێن ئەویش بە تۆمەتی کارکردن بۆ مستەفا کازمی، سەرۆک وەزیرانی عێراق و بەرهەم ساڵح، سەرۆک کۆماری عێراقە کە ئەمە جگە لە مەتەڵێکی سەیر و سەمەرە لە هیچی تر ناچێت و مەگەر هەر لە دراما بیانیەکاندا سەرۆکانی وڵات سیخورییان گرتبێت بۆ تێکدانی ئارامی و ئاسایشی وڵاتەکەی خۆیان.\nئەوەی لە کەیسی چالاکوانانی بادینان بووەتە جێگەی سەرنج ئەوەیە، ئەو تۆمەتەی ئاڕاستەیانکراوە بە دیاریکراوی چییە؟ بۆ نمونە ئەو پێنج چالاکوانەی بە شەش ساڵ زیندانیکردن سزادران، سەرەتا دادگا وتی سیخوڕییان بۆ وڵاتانی بیانی کردووە، بەڵام دواتر لەژێر فشاری ئەڵمانیا و ئەمریکا ناوی ئەو دوو وڵاتە لە تۆمەتەکان دەرهێندرا، بەوەش پرسیاری ئەوە دروستدەبێت ئەی کەواتە ئەو چالاکوانانە سیخوڕییان بۆ کێ کردووە؟\nبەهەمانشێوە ئێستا لەکەیسی پێنج چالاکوانی دیکەی بادینان ناوی دووان لە سێ سەرۆکایەتیەکەی عێراق دێت کە ئەوانیش مستەفا کازمی و بەرهەم ساڵحن، دیارنییە ئەگەر لە داهاتوودا ئەوانیش فشار لە حکومەتی هەرێم بکەن ناویان لە لیستی تۆمەتبارکردنەکە دەردەهێندرێت یاخود نا؟\nئەو تۆمەتانەی دراوەتە پاڵ چالاکوانەکان بریتین لەوەی بەنیازبوون کار بۆ ئەمریکا و بەریتانیا بکەن و ویستوویانە گروپێکی کار بۆ پشتیوانی لە مستەفا کازمی، سەرۆکوەزیرانی عێراق دروستبکەن ئەگەر بەشداریی لە هەلبژراندا کرد، ئەوەی سەیرە ئەوەیە رۆژانە هێزە عەرەبیەکان دێنە هەولێر و سلێمانی و لەگەڵ گەوەروە بەرپرسانی هێزەکانی دەسەڵاتدا سەوداو مامەڵە دەکەن لەسەر کورسیەکانی داهاتوی پەرلەمان و دابەشکردنی پۆستەکانی داهاتووی وڵات، ئەی خێرە ئەوان بێتاوان و ئەمان تاوانبارن؟\nیەکێک لە تۆمەتەکانی تر کە دراوەتە پاڵ ئەوانەی دوستگیرکراون ئەوەیە کە بەنیازی خۆپێشاندان لە دهۆک و شار و شارۆچکەکانی ئەو پارێزگایە بوون بۆ کاری تێکدرانە، باشە مەگەر خۆپیشاندان تاوان و کاری تێکدەرانەیە؟ ئەی مەگەر هەر ئەوە نییە یاسایەک هەیەو لە پەرلەمان دەرچوە بۆ ڕێکخستنی خۆپیشاندان و داوای خۆپێشاندان، وێرای سەرنجی چالاکانی بوارەکە لەسەری بەڵام خۆ ئەوە ئاماژەیە بۆ ئەوەی خۆپێشاندان لە یاسا بەرکارەکانی حکومەتی هەرێمدا کارێکی ڕێپێدراوە نەک تێکدەرانە.\nئەو راگیراوانەی بڕیارە بەمزوانە و لە زنجیرەیەکی نوێی پرۆسەکەدا داداگایی بکرێن بریتین لە عامر خالید عەگید، فرسەت ئەحمەد سەعید، جەمال خەلیل مەجید، سلێمان کەمال سلێمان، سلێمان موسا ئەحمەد، کە پیشەکەیان پێشمەرگەی خانەنشین و مامۆستای زانکۆ و ئەندازیار و هۆزانڤانە، لە زنجیرەی پێشوی دراماکەدا رۆژنامەنوس و چالاکانی مەدەنی کران بە تیرۆریست و دەیان تۆمەتی جیاجیایان درایە پاڵ، ئاخۆ لە دادگاییکردنی ئەم جارەدا چ تۆمەتێکی نوێ دەدرێتە پاڵ دەستگیرکراوەکان و وەک دیمەنێکی دراماکان چ شتێکی نوێی تێدا دەبێت؟\nهەموو جارێک لەگەڵ دادگاییکردن و سزادانی بەشێک لە دەسگیرکراواندا چالاکانی مەدەنی و رێکخراوەکان و کونسوڵخانەو نوێنەرایەتی وڵاتان چەند رۆژێک دێنە دەنگ و گردبونەوەو بەیاننامەو خۆپیشاندان ئەنجام دەدەن و دوای ئەوە دیسانەوە هەر وەک دیمەنەکانی نێو دراماکان ئەوانیش بێدەنگ دەبن تا جوڵەیەکی نوێی دادگا بەدەردەکەوێتەوەو بەشێکی تری دۆسیەکان لە زیندانەوە دەبرێتە دادگاکان.


کوردیپێدیا - پەیامی مەکتەبی سیاسی یەکێتی نیشتمانیی کوردستان لە بیرەوەری خەمناکی جینوسایدی کوردانی ئێزدیدا\n📝 پەیامی مەکتەبی سیاسی یەکێتی نیشتمانیی کوردستان لە بیرەوەری خەمناکی جینوسایدی کوردانی ئێزدیدا | پۆل: بەڵگەنامەکان | زمانی بابەت: 🏳 کوردیی ناوەڕاست\nپەیامی مەکتەبی سیاسی یەکێتی نیشتمانیی کوردستان لە بیرەوەری خەمناکی جینوساید...\nلە (3)ی یٔابی ساڵی (2014) و رۆژانی دواتر، تیرۆرستانی رێکخراوی نەفرەت لێکراوی داعشداعش، بەشێوەیەکی دڕندانە پەلاماری خەڵکی شەنگالیاندا و تاوانی گەورەی قەتلوعامیان دژی کۆمەڵگەی دێرین و رەسەنی یٔێزدی بەرپا کرد.\nلەو تاوانە دژە نەتەوەیی و نیشتمانی و یٔینسانییەدا کە بەپێی یاسا ناوخۆیی و نێودەوڵەتییەکان، دەچێتە خانەی تاوانی جینۆسایدەوە، هەزاران هاووڵاتی مەدەنی کۆمەڵکوژ و بە هەزارانی تریش بێسەروشوێن کران، بە شێوەی تاوانی رێکخراوەیی، هۆڤانە و دڕندانەی کۆنینە و نوێ، ژنان و پیاوانی یٔێزدی لێکجیاکرانەوە، بە بەرچاوی کۆمەڵگەی مۆدێرنی مرۆڤایەتی لە سەدەی بیستویەکدا، بازاڕی کۆیلایەتی و شەرمەزاری فرۆشتن و بازرگانی جەستەیان پێ زیندووکرایەوە.\nژنانی سەربەرز و رووسوری یٔێزدیش، سەرقافلەی زیانلێکەوتوانی یٔەو تاوانە بوون.\nیٔێزدییەکان بەهۆی بنەچەی یٔاینی و نەتەوەییانەوە، لە مێژووی دوور و نزیکی یٔەم رۆژهەڵاتەماندا، دەیان جار رووبەرووی فەرمانی پاکتاو و جینۆساید و دەربەدەری بوونەتەوە، لەپشت هەریەک لەو تاوانانەوە، عەقلیەتێکی دواکەوتووی رەگەزپەرەستانە هەبووە، بەڵام کۆمەڵگەی ژیاندۆستی یٔێزدی بە خۆراگری و یٔیرادەی بەهێزەوە توانیویانە سەربەرزانە بمێننەوە. بۆ یٔێستاش پێویستییەکی کوردستانی و عێراقی و یٔینسانییە کار و کۆششیان بۆ بکرێ تا بەسەر یٔاسەواری دوا تاوانی دژیان سەربکەون و ژیان و بوژاندنەوە و یٔاوەدانی دەڤەرەکەیان ببێتە یٔەجیندای پەرۆشی داهاتوومان.\nلەیادی تێپەربوونی (6) ساڵ بەسەر یٔەم تاوانەدا جارێکی تر یٔیدانەی یٔەم کۆمەڵکوژییە و یٔەم لەکە پڕ شەرمەزارییەی داعش و رەفتار داعشییەکان دەکەینەوە، سەری رێز لە یٔاستی گڵکۆی هەموو شەهیدان و قوربانییەکان دادەنەوێنین و سڵاوی خۆراگری بۆ کەسوکارە سەربەرزەکانیان دەنێرین.\nکەسوکاری سەربەرزی شەهیدانی یٔێزدی...\nلەکاتێکدا یادی جینۆسایدی یٔێزدییەکان دەکەینەوە، یٔەنجامدەرانی یٔەم تاوانە کە ڕێکخراوی تیرۆریستی داعشە، لەلایەن هێزی پێشمەرگە و سوپای عێراق، بەیارمەتی وڵاتانی دۆست و هاوپەیمانانەوە رووبەرووی شکستی گەورە بوونەتەوە، بەڵام هێشتا بەشێکی زۆری تاوانبارانی یٔەم کەیسە دەستگیرنەکراون و رووبەرووی یاسا نەکراونەتەوەو تاوانەکەیش وەک کەیسی جینۆساید لە یٔاستی ناوخۆی عێراق و نێودەوڵەتیدا، کاری جددی لەسەر نەکراوە، هێشتا یٔەو عەقلیەتەی هاندەری تاوانی لەم شێوەیەیە، وەکو خۆیەتی و ڕەنگە لەبەرگی تردا خۆی مەڵاس دابێت و بخوازێت فەزای ژیان و یٔایندەی کۆمەڵگەی فرەیی و رەنگینی کوردستان و عێراق و ناوچەکە یٔالودە بکەنەوە، بۆیە وەک یەکێتیی نیشتمانیی کوردستانیەکێتیی نیشتمانیی کوردستان جەختدەکەینەوە، کە پێویستە لە هەرێمی کوردستان، لە یٔاستی پەرلەمان و حکومەت و دامەزراوە پەیوەندارەکانی تر، لە یٔاستی حزب و لایەنە سیاسیەکان و نوێنەرانی فراکسێۆنەکانی کوردستان لە بەغدا، کەیسی جینۆسادی یٔێزدییەکان، بکرێتە خەمێکی یٔینسانی و نیشتمانی و نەتەوەیی و هەوڵی بێوچان بدرێت، لەبەر رۆشنایی یاسا و رێککەوتنە نێودەوڵەتییەکان، بەتایبەت لەدادگای تاوانی نێودەوڵەتی، بەڕەسمی وەک تاوانی جینۆسایدو دژی مرۆیی و جەنگ بناسرێن، یٔەنجامدەرانی تاوانەکەش رووبەڕووی دادگا بکرێنەوە، قەرەبووی کەسوکاری قوربانییەکان و زیانلێکەوتووان بکرێتەوە.\nیٔەرکی نیشتمانی و نەتەوەیی و مرۆیی، لایەن و دامەزراوە پەیوەندارەکانیشە، بێ درێغ هەوڵبدەن سۆراغی بێسەروشوێنکراوەکان بکەن و چارەنووسیان یەکلایی بکەنەوە، گۆڕەبەکۆمەڵەکان هەڵبدرێنەوەو بەڵگەنامەکان بپارێزرێن، ناوچە زیانلێکەوتووەکانیش یٔاوەدان بکرێنەوەو گوزەرانی خەڵکەکەی باش بکرێت.\nلەم بیرەوەرییە تاڵەدا، سڵاو لە گڵکۆی شەهیدانی جینۆسایدی یٔێزدییەکان و هەموو شەهیدانی کوردستان...\nنەفرەت لە تاوانکاران و تیرۆریستان...\n#داعش | #یەکێتیی نیشتمانیی کوردستان | #02-08-2020 |\n➕ ئەم بابەتە لەلایەن: (بەناز جۆڵا)ەوە لە: Aug 2 2020 4:40PM تۆمارکراوە


هێمن هەورامی: پەرلەمان بۆ چاودێری یاسای چاكسازی لە كۆبوونەوەكانی بەردەوام دەبێت – تۆڕی میدیایی خەڵک\nهێمن هەورامی: پەرلەمان بۆ چاودێری یاسای چاكسازی لە كۆبوونەوەكانی بەردەوام دەبێت\n2020/06/29 - 11:24 PM\nهێمن هەورامی ڕایدەگەیەنێت: كۆبوونەوەكانی پەرلەمانی كوردستان بۆ چاودێری یاسای چاكسازی بەردەوام دەبن.\nهێمن هەورامی جێگری سەرۆكی پەرلەمانی كوردستان لە هەژماری تایبەتی خۆی لە تۆڕی كۆمەڵایەتی تویتەر نووسیویەتی: ئەمڕۆ پەرلەمانی كوردستان پێشنیازەبڕیاری پێشكەشكردنی پێشنیازەیاسا و پێشنیازەبڕیاری لەلایەن ئەندامانی پەرلەمانەوە پەسەندكرد و بڕیاریدا بۆ چاودێری كارەكانی چاكسازی و تەندروستی درێژە بە كۆبوونەوەكانی بدات.\nهێمن هەورامی ئاماژەی بەوەشكردووە: درێژكردنەوەی خولی بەهارەی پەرلەمانی كوردستان بۆ چاودێریكردن و بەدواداچوونی زیاترە بۆ ئەو پڕۆسە چاكسازییەی حكومەتی هەرێمی كوردستان بڕیاریدا لە مانگی تەمووزدا دەستیپێبكات، هەروەها بۆ چاودێریكردنی گفتوگۆكانی هەولێر و بەغدا، دۆخی تەندروستی و دۆخی دارایی وڵات كۆبوونەوەكانیان بەردەوام دەبن.\nبەغداپەرلەمانی كوردستانتویتەرحكومەتی هەرێمی كوردستانهەولێرهێمن هەورامی\nسەیدسادق.. لە ڕووداوێكی هاتوچۆدا چوار هاووڵاتی برینداربوون\nڕانیە.. ڕووداوێكی تەقەكردن كوژراوێك و دوو برینداری لێكەوتەوە


دیـدی ژن لەچاوی کۆمـەڵگاوە\nئەگەر لە رووی مێژووە سەیری ژن بکەین, بە درێژای مێژوو ژن لەلایەن پیاوانەوە وەک بونەوەرێکی ناتەواو و کۆیلە سەیرکراوە, هەرچەندە ژن خاوەنی پێناسەیەکی مرۆڤانەیە.\nکۆمەڵگای کوردی کۆمەڵگەیەکی ئارام و سەلامەت نییە کە ژن تێیدا لە ئەمن و ئاسایشدا بێت, بەلکوو کۆمەڵگایەکی بێ رەحمە بەرامبەر بە ژن، کە پیاوی لێکردووین بە توندووتیژ و ژنیش بە میهرەبان و سیفەتی دڵسوزی بەسەردا بسەپێنرێت و سوود لەو مەوقیعیەتە لاوازە بگیرێت و لەهەمان کاتیشدا فۆبیای پەلاماردان , لاقەکردن لای ژنان دروست کردووە, هەر ئەمەش وای کردووە زۆرێک لە ژنانی ئێمە بێ متمانە بن بە پیاوان کە نەیانتوانیوە ژنان وەک مرۆڤێک وێنا بکەن ,چونکە لە کۆمەڵگای پیاوسالاریدا ژن بەڕادەیەک بۆ جەستە و تێربوونی غەریزەی سێکسی شەرەفی خێزان و عەقڵ و کەسایەتی کورتکراوەتەوە کە پیاوی پێوە گرێدراوە, بەشێوەیەکی گشتی ژنی کورد ژنێکی سەربەخۆ نییە, پیاوانیش نەیانتوانیووە بە چاوێکی تەندروست سەیری ژن بکەن تەنیا نیگایەکانیان بە لای جەستەی ژندا شکاوەتەوەو سەیرکردنێکی بریندارکەر و بێزارکەریان هەیە.ئەگەر لەچاوی دینەوە باسی بکەێن هەموو پیاوێک مەحکومە بە نەزەر لە کاتێکدا کۆمەڵگەی کوردی رەنگرێژە بە ئاین و بە تایبەت ئاینی ئیسلام و زۆربەی پیاوەکان بە دەزوویەکەوە بەستراون بە ئاینەوە.\nعەقلیەتی پیاوساڵاری ژنێکی لاپەسەندە ,کە ژنی ماڵەوە بێت و گوێرایەڵ و مڵکەچی فەرمانەکانی بێت, نەک ژنێک خاوەن بڕیار و ئابووری سەربەخۆی هەبێت و لەسەر پێ خۆی بەوەستێت, ژنان تا ئێستا نەیانتوانیوە داوای ماڤەکانی خۆیان بکەن کە تا ئەمڕۆ لێدان دەخون لەسەر چوونە دەرەوە و لە دوو دڵیدا دەژین و لە خەمی کۆمەڵگایەکی بێ رەحمدایە تا پێی نەڵێت بەد رەوشت, لەگەڵ ئەوەشدا سەرتاپا خۆی دادەپوشێت تا کۆمەڵگا لەخۆی رازی بکات واتە ئەمە ژنێكە كە وابەستە دەبێت بە نێرینەیەکەوە,ئیتر هاوسەر بێت یان خود برا یان باوک. هەوڵیش دەدات خاوەن جەستەو پۆشاکێکی سەرنجڕاکێشی چێژ بەخش بێت، بەشێوەێکی ناسروشتی گرنگی بە روخسار و جوانی ئەدات وەک فیلەر و بوتوکس , هەتا لە بوارەکانی ئیشکردن و شوکردندا بتوانێت دڵی پیاو ڕازیبکات, ئەمەش دەگەڕێتەوە بۆ ئەو باوک سالارییەی بوونی هەیە. بۆیە زیاتر ژنان بۆ رێکلامی بازرگانی و فرۆشتنی بابەتەکان لە لایەن خاوەن کۆمپانیاکان و دوکاندار و مۆلەکان بەکاردەهێنرێـن ئەوان وەک خاوه‌نی جه‌سته‌یه‌ک سەیریان دەکەن کە دەتوانن چاوی پیاو تێربکەن. هەندێک لە ژنانیش لەم کۆیلاتییە چێژ وەردەگرن هەمیشە وەک هێزێک پیاوەکان ئاراستە دەکەن بەمەش پەیوەندییەکی ناتەندروست لەنێوان هەردوو ڕەگەز دێتە ئاراوە, کە کەسیان گوزارشت لە بوونی راستەقینەی خۆیان ناکەن وەک دوو وێنە مامەڵە دەکەن,\nنە ژن ئازاد دەبێت و نە پیاویش دەتوانێت لە چوارچێوەی ئەو کۆیلایەتیییە درێژە بە ژیانی خۆی بدات.\nهەروەها هەتا رەگەزی نێر نەگاتە ئەو ئاستەی وێناكردنی بۆ ژن بگۆرێت ، ناتوانێت لە کێشەو ئازارەکانی ژن تێبگات و ئاسایی مامەڵە له‌گه‌ڵ ژن بکات, ئەمەش کاریگەری لەسەر ژن دروست دەکات لە گەشەکردن و بنیادنانی کۆمەڵگا, کۆمەڵگاش بێبەشی دەکات لە توانای داهێنەرانی ژن کە بڕیارو بڕیاردانی ژنی پێوە دیاربیت, ئەوەی هەیە وەک لەرووی خێزان, کۆمەڵگا, سیاسەت , کاردان و بڕیاردەرن\nبە ڕیژەیەکی زۆر کەم کاریگەری هەیە. پاشان ژن جێگە و ڕێگەی کۆمەڵایەتی و ئابووریی لاواز بێت ئەوا بونیادێکی ئاسانترە بۆ کوشتنیان.بەگشتی لە کۆمەڵگای کوردی ژن وا ڕاهێنراوە کە دەبێت دەستەموی پیاوان بن، بۆیە ئێستا نازانن ئازادی چۆنە , واتە پارێزگاری لەو دۆخە دەکەن کە وەک ئەوەی لەناو قەفەسێک بن و ئازادی شتێکی نامۆ بێت لایان. ئازادی ژن واتە هاتنە مەیدان و ئیشکردن و جدی بوون بۆ یەکسانی نێوان ژن و پیاو, ئەو کات هیچ کەس و لایەنێک ناتوانێت تەشهێر بکەن و حکومەت و پەرلەمان ناتوانن بێدەربەست بن لە کوشتن و سوکایەتی پێکردن بەژن.\nهەر وەک چۆن سیمۆن دی بۆڤوار-ژنە نووسەرو فەیلەسوفی فەڕەنسی- لە کتێبەکیدا دەڵێت, "کە ئێمە خۆمان بێ ڕەگەزی کۆمەڵایەتی لە دایك دەبین، ئەوە کۆمەڵگەیە ئێمە دەستنیشان دەکات نەك خۆمان، كە لە ئەزەلەوە بە ژنی یان بە پیاوی لەدایك ببین بەپێ ئەو وێنایەی کە کۆمەڵگە بۆ ئەم دو ڕەگەزەی ئەکات". مەبەستی سیمۆن ئەوەیە کە دایک و باوکانیش ناتوانن ئێمە دەستنیشان بکەن بەڵکو کۆمەڵگایە کاریگەری لەسەر دایک و باوک دادەنێت, واتە لەدایك بوونمان دەست پێدەکات و دواتر سیستمی خێزان وەك بەشێك لە کۆمەڵگە گەورەکە، بڕیار لەسەر ئێمە و پەیوەندییەکانمان دەدات,هەروەها کۆمەڵگایە هانی باوکەکان یان براکان دەدات کە کچەکانیان یان خوشکەکانیان بکوژن، ئەگەر کورتکراوەی وێنەی ژن نە بێت بۆ شەرەفی خێزان، چ لۆژیکێکی عەقڵ قبووڵی دەکات کە باوک کچی خۆی یان برا خوشکی خۆی بکوژێت. ئەمەش بەشێکی ترە کە کاریگەری لە دروست کردنی گەشە و بەشداریی و بەڕێوبردن و ئابوریی و هەموو لایەنە گرنگەکانی ژیان هەیە و گیرۆدەی پێناسەێکن کە کۆمەڵگا بۆی داناون.\nژن لە لایەن شاعیران و نوسەران تا پلەی خوداوەندەکان بەرزکراوەتەوە، جێیەکی شایستەی پێ دراوە، لە هەمان کاتدا جیاوازیەکی زۆر دەبێنرێت کە هەموو کات ژن وەک ژێردەستەیەک و زەلیل بینراوە, چونکە پیاوان لە خەیاڵدا وێنەی ئەکێشن و هەر بە خەیاڵ لەگەڵی ئەژین و بە خەیاڵیش وەسفی ئەکەن کە لەگەل ئەو کلتورە و ئەو ئازارە زۆرەی ژن بەدرێژیی مێژوو چەشتوێتی، لەگەڵ ئەو وەسف و پیاهەڵدانەدا ناڕەخسێت و یەک ناگرێتەوە.\nپێویستە ژن گۆڕانکاری دروست بکات و شەری پیاوسالاری دروست بکات و بەپلە دوو رازی نەبن, ئەگەر ئەم بێدەنگیە درێژە بکێشیت کێشەیەکی زەقیتر لەم کۆمەڵگەیە بە کالاکردنی ژنان و سەرقاڵ بوونی ژنانە بە دوای حەزەکانی پیاوانەوە لە کۆمەلگایەکی پیاو سالاردا روو دەدات.


◄ Résultat: Found 9, page 1 of 1 Items per page: 🗐 1 🗐 5 🗐 10 🗐 25 🗐 50 🗐 100\n📷 جگەرخوێن و یەڵماز گۆنای Image et description\n📅 Ajouté le Mar 8 2015 11:52AM\n👁 Cet article a été lu fois 11,719\n... [ Plus... 👁] ✖ ✖ 0 0 ✔ 68% ✍ H.B. 8-3-2015 11:52:26\n📕 کورد و کوردستان لە هونەری هونەرمەندی شۆڕشگێر یەڵماز گۆنایدا 1937 - 1984 Bibliothèque\n👁 Cet article a été lu fois 12,681\nحەمە کەریم عارف 1984 [ Plus... 👁] 📕 ✖ 0 0 ✔ 99% ✍ H.B. 22-12-2010 14:41:20\n👫 یەڵماز گۆنای - یەڵماز گیونەی Biographie\n📅 Ajouté le Nov 18 2008 3:43PM\n👁 Cet article a été lu fois 33,942\nبە تورکی: Yılmaz Güney ناوی تەواوەتی یەڵماز پیوتیو [ Plus... 👁] ✖ ✖ 23 11 ✔ 99% ✍ H.B. 18-11-2008 15:43:07\n📕 یەڵماز گۆنای Bibliothèque\n👁 Cet article a été lu fois 13,070\nنووسین و ئامادەکردن و وەرگێڕانی؛ حەمە کەریم عارف [ Plus... 👁] 📕 ✖ 0 0 ✔ 99% ✍ H.B. 22-12-2010 14:41:05\n📷 یەڵماز گۆنای بە کەلەپچەکراوی Image et description\n📅 Ajouté le Aug 18 2012 11:06PM\n👁 Cet article a été lu fois 9,718\n... [ Plus... 👁] ✖ ✖ 0 0 ✔ 68% ✍ H.B. 18-8-2012 23:06:10\n📷 یەڵماز گۆنای لە دادگای تورکدا Image et description\n📅 Ajouté le Mar 22 2013 8:24PM\n👁 Cet article a été lu fois 10,775\n... [ Plus... 👁] ✖ ✖ 0 0 ✔ 68% ✍ H.B. 22-3-2013 20:24:47\n📷 یەڵماز گۆنای لە ڤیستیڤاڵی کان - 1982 Image et description\n📅 Ajouté le Jan 18 2014 10:32AM\n👁 Cet article a été lu fois 10,299\n... [ Plus... 👁] ✖ ✖ 0 0 ✔ 68% ✍ H.B. 18-1-2014 10:32:10\n📷 یەڵماز گۆنای و خێزانەکەی Image et description\n📅 Ajouté le Jul 8 2012 9:46AM\n👁 Cet article a été lu fois 11,799\n... [ Plus... 👁] ✖ ✖ 0 0 ✔ 66% ✍ H.B. 8-7-2012 9:46:21\n📕 یەڵماز گۆنای و ڕۆڵی سینەمای دۆکیۆمێنتەری لە خەباتی نیشتمانیدا Bibliothèque\n📅 Ajouté le Apr 13 2015 11:01AM\n👁 Cet article a été lu fois 12,605\nنووسینی: د. ئیبراهیم مەحمود وەرگێڕانی: ئەحمەد سال [ Plus... 👁] ✖ ✖ 0 0 ✔ 70% ✍ M.B. 13-4-2015 11:01:23\nFichiers associés 46,535\n| Page temps de génération: 10,249 seconde(s)!


پرسیاره زیانبه‌خشه‌كان-ئازادكردنی مرۆڤی موسڵمان له فیقهی ئیسلامی\n-ئازادكردنی مرۆڤی موسڵمان له فیقهی ئیسلامی\nبه‌شێكی پرۆژه‌ی كتێبێك به‌ناوی كاتیی (ئازادكردنی مرۆڤی موسڵمان)\nپرسیاركردن ڕێگه‌ی زانیارییه. ئه‌مه شتێكی زانراوه، به‌ڵام پرسیاركردن هه‌موو كاتێك سوودبه‌خش نییه. پرسیاركردن جاری وایه زیابنه‌خشه، نموونه‌یه‌كی ئه‌وه‌ش له فیقهی ئیسلامی ده‌یبینین.\nفیقهی ئیسلامی بابه‌تێكی زۆر ده‌وڵه‌مه‌نده‌و ده‌یان هه‌زار كتێب له‌باره‌یه‌وه نووسراون‌و سه‌دان مه‌زهه‌ب و هه‌زاران موجته‌هیدی كۆن‌و نوێ هه‌بوون، ئه‌و ده‌وڵه‌مه‌ندییه‌ش بۆته مایه‌ی شانازیی زۆر موسڵمان، به‌ڵام به‌شێكی ئه‌و ده‌وڵه‌مه‌ندییه بوو به به‌ڵا به‌سه‌ر ئوممه‌تی ئیسلامی به‌وه‌ی قه‌ره‌باڵغییه‌كی دروست كه ژیان مرۆڤه‌كانی ئوممه‌تی ئاڵۆز كرد.\nله بابه‌تێكی پێشوو باسی ئازادكردنی عه‌قیده‌م له فیكر كرد كه چۆن بیربۆچوونی به‌شه‌ریی زۆر تێكه‌ڵ به ئیمان‌و عه‌قیده بوون‌و كرانه به‌شێك له‌و ئیمان‌و عه‌قیده‌یه‌و چۆن ئه‌مه بووه هۆی كاره‌ساتی زۆر بۆ ئوممه‌تی ئیسلامی.\nله‌م بابه‌ته‌ش باسی جۆرێكی تری ئازادكردن ده‌كه‌م كه ئازادكردنی مرۆڤه له‌و بۆچوون‌و ئیجتهادانه‌ی ناوی فیقهـ و مه‌زهه‌بی فیقهییان لێ نراوه‌و بوونه‌ته به‌شێك له ئاین.\nدروستبوونی عه‌قیده به‌و شێوه ئاڵۆزه‌ی‌و به‌و هه‌موو بابه‌تانه‌ی له‌خۆی گرتبوون به‌هۆی ناكۆكییه‌كانی نێوان موسڵمان بوو و دواتر بووه هۆی قووڵتركردنی ئه‌و ناكۆكییانه. به‌ڵام دروستبوونی فیقهـ به‌هۆی جیاوازیی تێگه‌یشتنی موسڵمانان بوو له ده‌قه‌كانی قورئان‌و فه‌رمووده‌و به‌هۆی چۆنێتیی مامه‌ڵه له‌گه‌ڵ ئه‌و ده‌قانه بوو و چۆنێتیی وه‌ڵامدانه‌وه‌ی پرسیاره‌كانی تایبه‌ت به حوكمی شه‌رع له مه‌سه‌له‌كان. دروستبوونی مه‌زهه‌به فیقهییه‌كان بووه هۆی ناكۆكیی نێوان شوێنكه‌وتووانی ئه‌و مه‌زهه‌بانه، به‌ڵام ئه‌و ناكۆكییانه، كه خه‌تای شوێنكه‌وته نه‌زانه‌كان بوون، نابنه پاساو بۆ فڕێدانی فیقهـ چونكه ئه‌وه دوو بابه‌تی جیاوازن.\nبه‌ڵام ئایا فیقهـ یان به‌شێكی زۆری فیقهـ به‌ڕاستی شایه‌نی ئه‌وه نییه فڕێ بدرێت؟ ئایا پێویستمان به‌و هه‌موو ورده‌كارییانه‌ی فیقهـ هه‌یه؟\nئه‌گه‌ر مه‌سه‌له ته‌نها زۆری‌و قه‌ره‌باڵغیی مه‌سه‌له فیقهییه‌كان بێت ڕه‌نگه كێشه‌یه‌كی ئه‌وتۆمان نه‌بێت به‌ڵام كێشه‌ی فیقهـ و مه‌زهه‌به‌كانی ئه‌وه‌یه ژیانی مرۆڤ و كۆمه‌ڵگه‌ی موسڵمانانیان قه‌ره‌باڵغ كردووه به (نابێت)ـه‌كان‌و كارێكیان كردووه كه فیقهـ بۆ هه‌موو شتێك قسه بكات به‌مه‌رجێك چه‌ند ده‌قێكی كه‌م بۆمان ئاشكرا ده‌كه‌ن ئه‌م ده‌ستوه‌ردانه‌ی فیقهـ له هه‌موو شتێك له‌گه‌ڵ ئیسلام یه‌ك ناگرێته‌وه. هه‌ر بۆیه خۆ ڕزگاركردن له فیقهـ هه‌وڵێك نییه له ده‌ره‌وه‌ی ئیسلام‌و ده‌قه‌كانییه‌وه به‌ڵكو هه‌وڵێكی گونجاوه له‌گه‌ڵ ئیسلام‌و ده‌قه‌كانی.\nئاین له‌به‌رده‌ستی بێكاره‌كان\nبه‌بۆچوونی خۆم دروستبوونی فیقهـ و مه‌زهه‌به‌كانی به‌هۆی ((به‌تاڵی))یه‌وه بوو. ڕه‌نگه به‌لای زۆربه‌وه ئه‌مه وشه‌یه‌كی قورس بێت به‌ڵام ڕووبه‌ڕووبوونه‌وه‌ی كێشه‌كانمان ناچارمان ده‌كات ئه‌و وشانه به‌كاربهێنن كه وه‌سفی حاڵه‌ته‌كه بكه‌ن ئه‌گه‌رچی قورس بن.\nبه‌تاڵی‌و بێكاریی ئه‌و كه‌سانه‌ی خه‌ریكی فیقهـ بوون وایكرد زۆر له‌و بواره ڕۆبچن‌و باسی هه‌موو شتێك بكه‌ن‌و بۆ هه‌موو شتێك حوكم ده‌ربكه‌ن ته‌نانه‌ت بۆ ئه‌و شته‌ش كه ئاشكرایه ده‌ق ده‌یتوانی قسه‌ی له‌سه‌ر بكات به‌ڵام فه‌رامۆشی كردووه (المسكوت عنه- ئه‌وه‌ی ده‌ق لێی بێده‌نگ بووه). به‌ڵكو ته‌نانه‌ت لای هه‌ندێكیان‌و به‌تایبه‌تی فیقهی حه‌نه‌فی بووه قسه‌كردن له‌و حاڵه‌تانه‌ی هێشتا ڕوویان نه‌داوه یان ڕوودانیان شتێكی ده‌گمه‌نه ئه‌ویش به‌بیانووی ئه‌وه‌ی پێویسته فه‌قیه ئاماده بێت كاتێك ڕوو ده‌ده‌ن.\nبۆیه ده‌شڵێم به‌تاڵی چونكه ئه‌وه‌ی به‌ته‌نها خه‌ریكی فیقهـ بوو شتێكی تری نه‌بوو مه‌شغووڵی بكات ئه‌ویش به‌پێچه‌وانه‌ی ئه‌و كه‌سانه‌ی خه‌ریكی بواری تر بوون وه‌ك بۆ نموونه فه‌رمووده یان قورئان. هۆكارێكی ئه‌و خۆخه‌ریككردنه‌ش به فیقهـ ئه‌وه بوو كه ئه‌و بواره ده‌رگایه‌كی واڵاتر بوو له‌چاو بواره‌كانی تر بۆ ناوبانگ ده‌ركردن‌و بۆ مونافه‌سه‌كردن بۆ به‌شداریكردن له ژیانی رۆژانه چونكه خه‌ڵك به‌رده‌وام پێویستیان به‌وه بوو بزانن حوكمی شه‌رع له كاره‌كانیان چییه.\nموسڵمانانیش ئه‌وه‌نده خه‌ریكی فیقهـ بوون ئه‌وه‌نده خه‌ریكی زانسته‌كانی تر نه‌بوون به‌تایبه‌تی زانسته ته‌تبیقی‌و سروشتییه‌كان وه‌ك چۆن ئه‌بو حامدی غه‌زالی وتبووی كه ده‌بینی گوندێك چه‌ندین فه‌قیهی لێیه به‌ڵام پزیشكێكی لێ نییه بۆیه موسڵمانه‌كان ناچاری پزیشكه نه‌صرانییه‌كان ده‌بن. پێش ئه‌ویش شافیعی ڕه‌خنه‌ی ئه‌وه‌ی هه‌بوو له فه‌رامۆشكردنی پزیشكی‌و ده‌یوت پزیشكی سێ یه‌كی زانسته به‌ڵام موسڵمانان فه‌وتانوویانه‌و داویانه‌ته ده‌ست جووله‌كه‌و نه‌صارا .\nله ئه‌نجامی ئه‌و به‌تاڵییه‌و له ئه‌نجامی ئه‌و ناوبانگه‌ی فیقهـ به خاوه‌نه‌كانی ده‌به‌خشی فیقهـ هێنده فراوان بوون كه بووه توراسێكی ده‌وڵه‌مه‌ند به‌ڵام وه‌ك وه‌تم توراسێك كه به‌ڵای بۆ ئوممه‌ت هێنا، گه‌وره‌ترین به‌ڵاش ئه‌و ناڕه‌حه‌تییه‌ی بۆ خه‌ڵك دروست بوو كه هه‌موو كارێكیان پێویستی به فه‌توا بوو به‌تایبه‌تیش كاتی ناكۆكیی فه‌تواكه له‌گه‌ڵ ژیانیان.\nفیقهـ و قسه‌كردن كاتی نه‌بوونی ده‌ق\nدوور له پێناسه باوه‌كانی فیقه، لێره فیقهـ به‌وه ده‌ناسێنین كه ده‌ستنیشانكردنی كاره‌كان‌و گوفتاره‌كانه له‌ڕووی پێگه‌یان له حه‌لاڵبوون‌و حه‌رامبوون له‌گه‌ڵ به‌شه‌كانی تری حوكمی شه‌رعی له‌ڕێگه‌ی دوو جۆر چالاكیی جیاوازه‌وه:\n1- قسه‌كردن له‌سه‌ر ده‌ق.\n3-قسه‌كردن كاتی نه‌بوونی ده‌ق\nبه‌شی یه‌كه‌م كه قسه‌كردنه له‌سه‌ر ده‌ق ئه‌و ئایه‌تانه‌ی قورئان ده‌گرێته‌وه كه حوكمێكی ئاشكرایان هه‌یه‌و قبووڵی دوو ته‌فسیر ناكه‌ن وه‌كو ئایه‌تی: إنما حرم عليكم الميتة والدم ولحم الخنزير وما أهل به لغير الله -البقرة:173). ئه‌م ده‌قه قبووڵی ته‌نها یه‌ك ته‌فسیر ده‌كات كه حه‌رامێتیی مرداره‌وه‌بوو و خوێن و گۆشتی به‌راز... تاد. كاری فیقهـ لێره قسه‌كردن نییه له‌سه‌ر ئه‌م ده‌قه، واته پێویستمان به فیقهـ نییه بۆ ئه‌وه‌ی بزانین ئه‌و شتانه حه‌رامن. كاتێكیش كاری فیقهـ ده‌بێته قسه‌كردن له‌سه‌ر ده‌ق كه ده‌قه‌كه ئه‌گه‌ری زیاتر له یه‌ك ته‌فسیری هه‌بێت یان ئه‌گه‌ر ده‌قێكی تر هه‌بێت به‌ڕواڵه‌ت له‌گه‌ڵ ده‌قی یه‌كه‌م ناكۆك بوو.\nنموونه‌یه‌كی ناسراو له‌سه‌ر ده‌قێك زیاتر له یه‌ك واتای هه‌بێت ئایه‌تی ((والمطلقات يتربصن بأنفسهن ثلاثة قروء –البقرة:228)) لێره وشه‌ی (ثلاثة) یه‌ك واتای هه‌یه ئه‌ویش (سێ) به‌ڵام (قرء) كه جه‌معه‌كه‌ی (قروء)ـه هه‌ردوو واتای (حه‌یز)و (پاكبوونه‌وه له حه‌یز) ده‌گرێته‌وه. قسه‌كردنیش له‌سه‌ر ئه‌م فره‌واتاییه كاری فیقهه، بۆ ئه‌م نموونه‌یه فه‌قیه هه‌یه واتای یه‌كه‌میان وه‌رده‌گرێت‌و هه‌یه دووه‌میان.\nشوێنێكی تریش كه فیقهـ قسه‌ی تیا بكات كاتێك باس له ورده‌كاری بكرێت. بۆ نموونه زانرا كه خواردنی گۆشتی مرداره‌وه‌بوو حه‌رامه به‌ڵام ئایا ده‌كرێت سوود له به‌شه‌كانی تری لاشه‌ی مرداره‌ووبوو وه‌ربگیرێت بۆ نموونه پێسته‌كه‌ی یان خورییه‌كه‌ی یان ئیسكه‌كه‌ی؟ بۆ ئه‌م نموونه‌یه‌ش شافیعی له دیارترین بۆچوونی ده‌ڵێت به‌كارهێنانی موو و خوری‌و ئێسكی مرداره‌وه‌بوو حه‌رامه، مالكیش ده‌ڵێت ته‌نها ئێسكه‌كه‌ی حه‌رامه به‌ڵام كه‌سانی تر ڕه‌تی ئه‌وه‌یان كردووه چونكه ئه‌م به‌شانه ژیانیان تیا نییه تا به مرداره‌وه‌بوو حساب بكرێن ، ئه‌و فه‌قیهه‌ش كه بڕیار له‌سه‌ر حه‌ڵالێتییان ده‌دات پشت به چه‌ند به‌ڵگه‌یه‌ك ده‌به‌ستێت كه یه‌كێكیان ده‌قه ئه‌ویش فه‌رمووده‌یه‌كی بوخارییه كه ته‌نها خواردنی مرداره‌وه‌بوو حه‌رامكراوه .\nبواری دووه‌می فیقهـ كه قسه‌ی له‌سه‌ر بكات نه‌بوونی ده‌قه. هه‌ر سه‌باره‌ت به نموونه‌كه‌ی خۆمان ئه‌و پرسیاره هه‌یه: ئایا جائیزه گۆشتی مرداره‌وه‌بوو بدرێته ئاژه‌ڵ وه‌ك بۆ نموونه باز و ئاژه‌ڵی تر؟ ئه‌ی ئه‌گه‌ر بازه‌كه خواردی، وازی لێ بهێنین بیخوات یان نه‌یهێڵین؟  ئه‌وه‌ی ((چاوه‌ڕێكراوه)) ئه‌وه‌یه جیاوازیی بۆچوون هه‌بێت له‌نێوان جائیز بوون‌و حه‌رام بوون.\nوه‌كو بنه‌مایه‌كی گشتیش ئه‌وه‌ی ((چاوه‌ڕێكراوه)) له فیقهـ ئه‌وه‌یه بۆچووونی زۆر و جیاواز هه‌بن و ناكۆكی له‌نێوان فه‌قیهه‌كان زۆر بێت چونكه تێگه‌یشتنی فه‌قیهه‌كان تێگه‌یشتنی مرۆڤه‌و مرۆڤه‌كان وه‌كو یه‌ك ته‌ماشای شته‌كان ناكه‌ن. هه‌ر ئه‌وه‌نده‌ش فیقهـ ده‌ست پێبكات ئیتر هیچ شتێك نییه بیوه‌ستێنێت.\nئه‌وه‌ی ده‌ق لێی بێده‌نگه\nئه‌وه‌ی ده‌ق لێی بێده‌نگه (المسكوت عنه) ئه‌و بابه‌تانه‌یه كه ده‌ق قسه‌ی نه‌كردووه له‌باره‌یانه‌وه. ده‌ق ده‌یتوانی به حه‌ڵاڵكردن یان حه‌رامكردن قسه له‌سه‌ر ئه‌وانه بكات، به‌ڵام بۆچی قسه‌ی نه‌كردووه؟\nبێگومان موسڵمان ناڵێت قسه‌نه‌كردنه‌كه له‌به‌ر له‌بیرچوونه‌وه یان كه‌مته‌رخه‌می یان نه‌زانی بووه چونكه به‌و شێوه‌یه ئه‌و نوقسانییانه ده‌داته پاڵ ده‌ق. ئه‌وه‌ی ئاشكرایه‌و له‌گه‌ڵ نه‌بوونی هیچ له‌و هۆكارانه قسه‌نه‌كردنی ده‌ق له‌به‌ر به‌رژه‌وه‌ندیی موسڵمانان بووه بۆ ئه‌وه‌ی واجب‌و حه‌رامیان بۆ زیاد نه‌كات چونكه دیاره كه ده‌ق قسه بكات یان به حه‌رامكردنه یان به حه‌ڵاڵكردن‌و به‌م جۆره ئه‌گه‌ری حه‌رامكردن نیو به‌نیو ده‌بێت به‌پێچه‌وانه‌ی قسه‌نه‌كردن كه ئه‌گه‌ره‌كان یه‌كن ئه‌ویش حه‌ڵاڵێتیی ئه‌و شته، واته ئه‌گه‌ر ده‌ق قسه نه‌كات ئه‌و بابه‌ته ده‌بێته حه‌ڵاڵ، ئه‌وه‌ش وه‌ك به‌زه‌ییه‌كی خوداییه بۆ موسڵمانان، ئه‌و به‌زه‌ییه‌ی زۆرێك له فه‌قیهه‌كان له‌به‌ر به‌تاڵی‌و به‌هه‌ره‌مه‌ند نه‌بوونیان له چالاكی به‌رهه‌مداری تر له موسڵمانانیان زه‌وت كردووه.\nزه‌ڕووڕه‌تی بێده‌نگبوون له‌و شتانه‌ی ده‌ق لێیان بێده‌نگ بوو بۆچوون نییه به‌ڵكو ده‌ق خۆی ئه‌وه‌مان پێ ده‌ڵێت بۆیه پرسیاره‌كردن له‌باره‌یانه‌وه مه‌ترسیی ئاڵۆزبوون‌و ناڕه‌حه‌تبوونی ژیانی موسڵمانی به‌دواوه‌یه، له‌به‌ر ئه‌وه‌شه ئه‌و جۆره قسه‌كردنه له‌باره‌ی ئه‌وه‌ی ده‌ق لێی بێده‌نگ بووه هه‌روه‌ها پرسیاركردن له ده‌ق پرسیارێكی قه‌ده‌غه‌یه چونكه پرسیارێكی زیبانبه‌خشه.\nپرسیاری زیانبه‌خش له قورئان باس كراوه، له‌سه‌ر موسڵمانانیش قه‌ده‌غه‌كراوه، به‌ڵام دیاره فه‌قیهه‌كان فه‌رمانه‌كه‌یان فه‌رامۆش كردووه‌و له‌وه‌وه بواری فیقهیش‌و ژیانی موسڵمانانیشیان ئاڵۆزو قورس كردووه. قورئان موسڵمانانی ئاگادار كردۆته‌وه كه پرسیار له‌باره‌ی شته‌وه نه‌كه‌ن تا ئه‌و كاته‌ی وه‌حی خۆی له‌باره‌ی ئه‌و شته‌وه دێته خواره‌وه:\nيا أيها الذين آمنوا لا تسألوا عن أشياء إن تبد لكم تسؤكم وإن تسألوا عنها حين ينزل القرآن تبد لكم عفا الله عنها والله غفور حليم * قد سألها قوم من قبلكم ثم أصبحوا بها كافرين (المائدة: 101-102).\nواته: ئه‌ی ئیمانداران؛ پرسیار ده‌رباره‌ی شتانێك مه‌كه‌ن ئه‌گه‌ر بۆتان ئاشكرا بكرێن پێتان ناخۆش ده‌بێت‌و ئه‌گه‌ر ئه‌و كاته پرسیار بكه‌ن كه قورئان دێته خواره‌وه بۆتان ئاشكرا ده‌كرێن. خوا چاوی له‌و شتانه پۆشیوه. كه‌سانێكیش پێش ئێوه پرسیاریان له‌باره‌یانه‌وه كردبوو و (دوایی وه‌ڵامه‌كه كه بۆیان هات) باوه‌ڕیان پێ نه‌هێنا.\nكه‌واته رێگه‌ی سه‌لامه‌تی ئه‌وه‌یه نه‌پرسین ئه‌م شته حه‌ڵاڵه یان حه‌رامه ئه‌گه‌ر ده‌ق لێی بێده‌نگ بووه، یان وه‌كو زۆربه‌ی زۆری خه‌ڵك ده‌پرسن: ((حوكمی فڵانه شت له شه‌رع چییه؟))، فه‌قیهیش وه‌ڵام ده‌داته‌وه چونكه فه‌قیه نابێت بڵێت نازانم یان بڵێت مه‌پرسن ده‌قی له‌سه‌ر نییه.\nده‌قێكی تر هه‌یه ته‌نانه‌ت پرسیاركه‌ر به تاوانبارێكی گه‌وره ناو ده‌بات:\n((إن أعظم المسلمين جرما، من سأل عن شيء لم يحرم فحرم من أجل مسألته)). \nئه‌وه له صه‌حیحی بوخاری، له‌فزێكی صه‌حیحی موسلمیش:\n((إن أعظم المسلمين في المسلمين جرما ، من سأل عن شيء ، لم يحرم على المسلمين ، فحرم عليهم من أجل مسألته)). \nواته: تاوانبارترین موسڵمان به‌رامبه‌ر موسڵمانانی تر ئه‌و كه‌سه‌یه كه پرسیاری كرد ده‌رباره‌ی شتێك كه حه‌رام نه‌كراوه ئیتر به‌هۆی ئه‌و پرسیاره‌یه‌وه شته‌كه حه‌رام كرا.\nواتای ئه‌و فه‌رمووده‌یه‌ش مه‌سه‌له‌یه‌كی سه‌یر له‌خۆ ده‌گرێت: شته‌كه لای خوا‌و له عیلمی خوا حه‌رامه، كاتێكیش موسڵمانێك له‌باره‌یه‌وه ده‌پرسێت ده‌قێك له‌باره‌یه‌وه داده‌به‌زێت كه حه‌ارمێتییه‌كه‌ی ئاشكرا ده‌كات. ئه‌ی ئه‌گه‌ر كه‌س لێی نه‌پرسی؟ لای خوا هه‌ر به حه‌رامێتی ده‌مێنێته‌وه به‌ڵام خوا بۆ خه‌ڵكی به حه‌ڵاڵ ده‌زانێت. به‌واتایه‌كی تر ده‌بێت چه‌ندین شت كه ده‌یانكه‌ین لای خوا حه‌رام بن به‌ڵام چاوی لێ پۆشیون چونكه كه‌س ئه‌و كاته پرسیاری نه‌كردووه ئاخۆ حه‌ڵاڵن یان حه‌رام بۆیه ئه‌و شتانه به حه‌رامی لای خوا ماونه‌ته‌وه به‌ڵام خوا به حه‌رامیان نازانێت بۆ ئێمه، ئه‌وه‌ش ئاسانكارییه‌ك‌و به‌زه‌ییه‌كی گه‌وره‌یه.\nبه‌ڵام بێگومان ئه‌مه به‌شێكی زۆری كاری فه‌قیهه‌كان ده‌گرێته‌وه بۆیه فه‌قیهه‌كان فه‌رمووده‌كه‌یان به‌لایه‌كی تر بردووه وه‌ك چۆن ئیبنو حه‌جه‌ر قسه‌ی ژماره‌یه‌ك فه‌قیه نه‌قڵ ده‌كات (خۆیشی پشتگیریی ئه‌و بۆچوونه‌یان ده‌كات)و یه‌ك له‌وانه قازی ئه‌بو به‌كر بن ئه‌له‌عه‌ربی كه ده‌ڵێت: هه‌ندێك بێئاگا وایانزانیوه كه مه‌به‌ستی ئه‌و ئایه‌ته (لا تسألوا عن اشياء...) پرسیار نه‌كردنه له‌و ڕووداوه نوێیانه تا ئه‌و كاته‌ی ڕووده‌ده‌ن به‌ڵام وا نییه چونكه ئایه‌ته‌كه ئه‌و پرسیارانه ده‌گرێته‌وه كه به‌هۆیه‌وه حوكمه‌كه دێت، زاهیری ئایه‌ته‌كه‌ش ئه‌وه‌یه ئه‌مه تایبه‌ته به كاتی وه‌حی. به‌ڵام چه‌ند بیر له‌و وه‌ڵامه بكه‌یته‌وه نازانی جیاوازییه‌كه چییه چونكه ئاكامی هه‌ردوو حاڵه‌ته‌كه حه‌رامكردنه: ئه‌وه‌ی كاتی وه‌حی حه‌رام ده‌كرێت به‌هۆی پرسیاری كه‌سێكه‌وه، ئه‌وه دوای كاتی وه‌حیش كه فه‌قیه حه‌رامی ده‌كات به‌هۆی پرسیارێكی كه‌سێكه‌وه یان به‌هۆی پرسیاری خۆیه‌وه. جیاوازییه‌كه‌ش ته‌نها له‌ڕووی به‌هێزیی حه‌رامكردنه‌كه‌وه‌یه: ئه‌وه‌ی وه‌حی حه‌رامی ده‌كات حه‌رامه‌و ئه‌وه‌ی فه‌قیه حه‌رامی ده‌كات مه‌رج نییه حه‌رام بێت‌و مه‌رج نییه به‌گوێی بكه‌ین، به‌ڵام ئه‌مه‌ش به‌ش به حاڵی خۆی كێشه‌ی هه‌یه (بڕوانه خواره‌وه، به‌شی: ئایا واجبه به‌گوێی فیقهـ بكه‌ین؟).\nفه‌رمووده‌یه‌كی تری بوخاری‌و موسلم هه‌یه كه پرسیاركردنی له‌و جۆره نه‌ك ته‌نها ده‌بێته تاوانباربوونی پرسیاركه‌ر به‌ڵكو پرسیاری زۆر ده‌بێته هۆی تیاچوونی میلـله‌تیش به‌تێكڕا:\n((دعوني ما تركتكم؛ فإنما أهلك من كان قبلكم كثرةُ سؤالهم، واختلافهم على أنبيائهم. فإذا نهيتكم عن شيء فاجتنبوه، وإذا أمرتكم بأمر فأتوا منه ما استطعتم)) . ئه‌مه‌ش له‌فزی بوخارییه.\nچه‌ندێك وازتان لێ ده‌هێنم ئێوه‌ش وازم لێ بهێنن. ئه‌و شته‌ی بوو به هۆی تیاچوونی میلـله‌تانی پێش ئێوه پرسیاری زۆریان‌و ناكۆكیی زۆریان له‌گه‌ڵ پێغه‌مبه‌رانیان. جا ئه‌گه‌ر پێم وتن شتێك مه‌كه‌ن مه‌یكه‌ن‌و ئه‌گه‌ر فه‌رمانی دا شتێكم دا به‌پێی تواناتان بیكه‌ن.\nئه‌م فه‌رمووده‌یه كه پێویسته ببێته بنه‌مایه‌كی سه‌ره‌كیی فیقهـ ئاشكرای ده‌كات كه ئه‌سڵی هه‌موو شتێك حه‌ڵاڵبوونه مه‌گه‌ر ده‌ق حه‌رامی بكات‌و ئه‌سڵی هه‌موو شتێك واجب نه‌بوونه مه‌گه‌ر ده‌ق فه‌رمان به كردنی بكات، ده‌قیش بۆ هه‌موو شتێك نه‌هاتووه كه حه‌رامی بكات یان بیكاته فه‌رمان. به‌واتایه‌كی تر فه‌رمووده‌كه ده‌ڵێت ده‌ق مه‌ورووژێنن به پرسیاركردن كه ئایا فڵانه شت حه‌رامه یان حه‌ڵاڵه یان واجبه یان واجب نییه. به‌ڵكو ده‌شڵێت ئه‌وه‌ی واجبه به‌پێی توانا جێبه‌جێی بكه‌ن.\nئه‌ی فیقهـ چی ده‌كات؟ فیقهـ ئه‌و ده‌قه ده‌ورووژێنێت‌و ده‌قه‌كان ده‌خاته گۆ بۆ ئه‌وه‌ی قسه بكه‌ن له‌سه‌ر شتانێك كه قسه‌یان له‌سه‌ر نه‌كردووه. بۆ نموونه ده‌ق باسی حه‌رامێتیی گۆشتی به‌راز ده‌كات. فیقهیش دێت‌و ئه‌و ده‌قه ده‌خاته گۆ له‌سه‌ر شتێك كه باسی نه‌كردووه كه پێستی به‌رازه كه ئایا به‌كارهێنانی حه‌رامه یان حه‌ڵاڵه. یان ده‌ق حه‌ڵاڵێتیی مرداره‌وه‌بووی شتێك وه‌ك كولـله ڕاده‌گه‌یه‌نێت به‌ڵام فه‌قیه ده‌پرسێت: ئه‌گه‌ر بۆ خۆی مردبوو حه‌ڵاڵه یان ده‌بێت مرۆڤ كوشتبێتی وه‌ك مالكییه‌كان ده‌ڵێن . هه‌روه‌ها ماسی به‌پێی ده‌ق به‌شێوه‌یه‌كی گشتی حه‌ڵاڵه به‌ڵام فه‌قیه دێت و ده‌پرسێت: ئه‌گه‌ر ماسییه‌كه به‌شێوه‌ی مرۆڤ یان سه‌گ یان به‌راز بێت خواردنی حه‌ڵاڵه؟\nتێكه‌یشتنی هه‌ڵه له فه‌رمووده‌ی ئیجتهادی حاكم\nوه‌ك وتم بێ ئیشیی فه‌قیهه‌كان‌و خه‌ریكبوونیان به‌و بواره‌ی خۆیانه‌وه وای كردووه ده‌ست وه‌ربده‌نه بواری (المسكوت عنه)، پاساوی فه‌تواكه‌شیان خه‌یاڵێكه كردوویان كه ئه‌گه‌ر پێكایان دوو پاداشتیان هه‌یه‌و ئه‌گه‌ر نه‌یانپێكا یه‌ك پاداشت. به‌ڵام به بۆچوونی خۆم ئه‌و فه‌رموده‌یه‌ی پشتی پێوه ده‌به‌ستن نایانگرێته‌وه به‌ڵكو ته‌نها ئه‌و قازییه ده‌گرێته‌وه كه ناكۆكیی نێوان دوو كه‌س چاره‌سه‌ر ده‌كات:\n((إذا حكم الحاكم فاجتهد ثم أصاب فله أجران وإذا حكم فاجتهد ثم أخطأ فله أجر)) .\nئه‌گه‌ر حاكم ئیجتهادی كردو پێكای دوو پاداشتی هه‌یه‌و ئه‌گه‌ر نه‌یپێكا یه‌ك پاداشتی هه‌یه.\nحاكم لێره ئاشكرایه كه‌سێكه حوكم له‌نێوان كه‌سه‌كه‌كان ده‌كات‌و به‌تایبه‌تی قازی‌و په‌یوه‌ندیی به موفتییه‌وه نییه چونكه ئه‌گه‌ر موفتی یان فه‌قیه بوونایه ده‌قه‌كه ناوی ده‌بردن چونكه هه‌ردوو وشه‌كه ئه‌و كاته هه‌بوون. ئه‌ی چۆن فه‌قیهه‌كان ئه‌وه‌یان بۆ كاری فه‌قیه و موفتی چه‌سپاند؟ زمانه‌وانی ئه‌وه قبووڵ ناكات چونكه ئه‌و دووانه حاكم نین، به‌ڵام له زمانه‌وانی بگه‌رێین‌و ته‌ماشای زیانی فه‌توای هه‌ڵه بكه‌ین: حاكم ئه‌گه‌ر له قه‌زییه‌كه نه‌یپێكا زه‌ره‌رمه‌نده‌كه كه‌سێك ده‌بێت به‌ڵام فه‌قیه ئه‌گه‌ر نه‌یپێكا ڕه‌نگه لایه‌كی ئوممه‌ت به فه‌تواكه‌یه‌وه گیرۆده بن. به‌واتایه‌كی تر فه‌قیهێك فه‌توایه‌ك ده‌داته ده‌بێته مایه‌ی مه‌شه‌ققه‌ت‌و ناڕه‌حه‌تی بۆ خه‌ڵكێكی زۆر‌و ڕه‌نگه خه‌ڵكێكی زۆریش له‌به‌ر ئه‌و ناڕه‌حه‌تییه ئه‌و فه‌توایه جێبه‌جێ نه‌كه‌ن‌و هه‌ست به گوناهباری بكه‌ن یان به‌پێچه‌وانه‌وه ئه‌مه ببێته هۆی یاخیبوونیان له شه‌رع. ئه‌مانه هه‌مووی له‌لایه‌ك‌و ئاڵۆزكردنی ژیانی خه‌ڵك به فیقهه‌كه‌ی خۆی له‌لایه‌ك ئینجا برای فه‌قیه به‌ته‌مای پاداشتێكه له‌و نه‌هامه‌تییانه ده‌ستی بكه‌وێت.\nئایا واجبه به‌گوێی فیقهـ بكه‌ین؟\nقسه‌كه له‌سه‌ر ده‌قی ئاشكرای قورئان‌و فه‌رمووده‌ی صحیح نییه -ئه‌و ده‌قه‌ی كه قبووڵی یه‌ك ته‌فسیر ده‌كات- به‌ڵكو قسه‌كه له‌سه‌ر قسه‌كردنه له‌سه‌ر ئه‌و ده‌قه‌كه‌ی قبووڵی زیاتر له ته‌فسیرێك ده‌كات یان ده‌قی تر هه‌یه به‌ڕواڵه‌ت ناكۆكه پێی به‌جۆرێك ناچارین جه‌مع و ته‌رجیح بكه‌ین و په‌نا بۆ ته‌قییدی موتڵه‌ق‌و ته‌خصیصی عام‌و باقیی ئامڕازه‌كانی فیقهـ به‌رین. له حاڵه‌تی له‌م جۆره ئه‌گه‌ر فه‌قیه وتی فڵانه كار حه‌رامه ئایا واجبه له‌سه‌رمان نه‌یكه‌ین‌و ئه‌گه‌ر كردمان گوناهبار ده‌بین؟\nئه‌مه باسێكی زۆر كورتی زاراوه‌كانه بۆ ئه‌وه‌ی بزانین فه‌قیهه‌كان چۆن كار ده‌كه‌ن:\nجه‌مع بریتییه له كۆكردنه‌وه‌ی دوو ده‌ق كه ناكۆكن یان به‌ڕواڵه‌ت ناكۆكن‌و ئه‌و كۆكردنه‌وه‌یه به‌جۆرێك بێت هه‌ردووكیان ڕاست بن. جۆرێك له‌وه ئه‌وه‌ی هه‌ر یه‌ك له‌و دوو ده‌قه بۆ حاڵه‌تێكی دیاریكراو بێت، وه‌ك دوو فه‌رمووده‌ی تایبه‌ت به ئیمامی نوێژ، یه‌كێكیان ده‌ڵێت كه‌موكورتیی ئیمامه‌كه مه‌ئموومه‌كان ناگرێته‌وه‌و نوێژه‌كه‌یان دروسته‌و ئه‌وه‌ی تر به‌پێچه‌وانه‌وه. ئه‌م ناڕێكییه‌ی نێوان دوو فه‌رمووده‌كه به‌وه ته‌فسیر كراوه كه یه‌كه‌میان بۆ حاڵه‌تی نادیاربوونی كه‌موكورتییه‌كه‌یه كه دوای نوێژ ده‌رده‌كه‌وێت وه‌ك پیسیی شاردراوه به جله‌كانی ئیمامه‌كه‌وه‌و ئه‌وه‌ی تر بۆ حاڵه‌تی ئاشكرای وه‌ك ئه‌وه‌ی ده‌ركه‌وت ئیمامه‌كه كافره یان شێته  . جۆرێكی تری كۆكردنه‌وه ئه‌وه‌یه ده‌قی دووه‌م نه‌سخی ئه‌وه‌ی تری كرووه به‌ڵام فه‌قیه نازانێت، واته هه‌ر دوو ده‌قه‌كه ناڕێك نین به‌ڵكو دووه‌میان نوێتره‌و حوكمی یه‌كه‌میانی هه‌ڵوه‌شاندۆته‌وه. حاڵه‌تی تر ئه‌وه‌یه به‌هه‌مان شێوه دوو ده‌قه‌كه ناڕێك نین به‌ڵكو دوو رێنمایی جیاوازن‌و هه‌ردووكیان ده‌شێن، حاڵه‌تی تریش ئه‌وه‌یه ده‌قی یه‌كه‌م عامه‌و دووه‌م خاصه، ... تاد.\nته‌رجیح دوایه‌مین چاره‌سه‌ره ئه‌گه‌ر كۆكردنه‌وه‌كه نه‌كرا به‌جۆرێك یه‌كێكیان په‌سه‌ند بكرێت ئه‌وه‌یان تر په‌سه‌ند نابێت، وه‌كو ئه‌و گێڕانه‌وه‌یه‌ی كه پێغه‌مبه‌ر (صلی الله علیه وسلم) مه‌یموونه‌ی ژنی هێنا كاتێك له ئیحرام بوو، گێڕانه‌وه‌یه‌كی تریش ده‌ڵێت له ئیحرام نه‌بوو. ئاشكراشه كه ناكرێت هه‌ردوو فه‌رمووده‌كه ڕاست بن بۆیه زۆریی فه‌قیهه‌كان دووه‌میان وه‌رگرتووه له‌به‌ر ئه‌وه‌ی یه‌كه‌میان ناڕێكه له‌گه‌ڵ فه‌رمووده‌یه‌كی تر كه تایبه‌ته به ژنهێنان له ئیحرام كه قه‌ده‌غه‌یه هه‌روه‌ها به‌پێی ڕه‌خنه‌گرتنیان له گێڕه‌ره‌وه‌ی فه‌رمووده‌ی یه‌كه‌م كه ئیبنو عه‌بباسه كه ئه‌و كاته منداڵ بوو و كاتی ڕووداوه‌كه له‌و شوێنه نه‌بوو.\nله‌وه‌ی سه‌ره‌وه‌ش كورتتر باسی مامه‌ڵه‌ی تر له‌گه‌ڵ ده‌ق ده‌كه‌ین:\nته‌قییدی موتڵه‌ق (سنووردانان بۆ ڕه‌ها): ده‌قێك باسی شتێك به ڕه‌هایی ده‌كات به‌ڵام ده‌قێكی تر ئه‌و ڕه‌هاییه‌ی ناهێڵیته‌وه وه‌ك ئه‌و ئایه‌ته‌ی خواردنه‌وه‌ی خوێن حه‌رام ده‌كات كه خوێن لێره به‌ڕه‌هاییه به‌ڵام له ئایه‌تێكی تر باسی خوێنی ڕێژراو ده‌كات.\nته‌خصیصی عام (به‌تایبه‌تكردنی گشتی): ده‌قێك هه‌یه بۆ بابه‌تێكی دیاریكراو، ده‌قێكی تریش هه‌یه په‌یوه‌ست به‌هه‌مان بابه‌ت له حاڵه‌تێكی تایبه‌ت‌و ده‌ریده‌خات ده‌قی یه‌كه‌م گشتییه (له نموونه‌كه‌ی سه‌ره‌وه مرداره‌وه‌بوو حه‌رامه كه ئه‌مه حوكمی گشتییه به‌ڵام ئه‌و فه‌رمووده‌یه‌ی رێگه‌ی داوه به به‌كارهێنانی پێستی مه‌ڕه مرداره‌وه‌بووه‌كه تایبه‌ته).\nقیاس (پێوانه): حوكمدان له‌سه‌ر مه‌سه‌له‌یه‌ك كه ده‌قی له‌سه‌ر نییه به‌پێی مه‌سه‌له‌یه‌كی تر كه هه‌مان هۆ كۆیان ده‌كاته‌وه (ئه‌مه‌ش پێناسه‌ی ته‌واوی نییه به‌ڵام بۆ ئاسانكاری نووسیمان).\nفیقهـ سه‌رچاوه‌ی تریشی هه‌یه وه‌ك قسه‌ی صه‌حابی‌و مه‌صالیحی موڕسه‌له و ئیستحسان... له‌مانه‌ش‌و له‌وانه‌ی سه‌ره‌وه‌ش فه‌قیهه‌كان بۆچوونی جیاوازایان هه‌یه له وه‌رگرتن یان وه‌رنه‌گرتنیان‌و چۆنێتیی وه‌رگرتینان‌و مه‌رجه‌كانیان، به‌ڵكو ته‌نانه‌ت جیاوازییان هه‌یه له مامه‌ڵه‌كردن له‌گه‌ڵ ئیجماع كه سه‌رچاوه‌ی سێیه‌می ته‌شریعه‌و ته‌نانه‌ت له شتی زۆری قورئان‌و سوننه‌تیش به‌جۆرێك ده‌توانین بڵێین فه‌قیهه‌كان له‌سه‌ر مه‌سه‌له فیقهییه‌كان ئه‌وه‌نده‌ی ناكۆك بوون ئه‌وه‌نده ڕێك نه‌بوون.\nئه‌مانه ته‌نها سه‌رقه‌ڵه‌می له‌ڕاده‌به‌ده‌ر كورتن له‌سه‌ر جیاوازیی مامه‌ڵكردن له‌گه‌ڵ سه‌رچاوه‌كانی ته‌شریع ئه‌گینا ورده‌كارییه‌كانی ئه‌و جیاوازییانه پڕ كتێبه‌كانی ئوصولی فیقهن. ئینجا لێره‌وه پرسیاره مه‌نتقییه‌كه ئه‌وه‌یه: ئه‌گه‌ر حاڵی فیقهـ به‌م جۆره بێت چۆن بتوانین خۆمان‌و خه‌ڵكی تر پابه‌ندی فه‌توا‌و بۆچوونه فیقهییه‌كان بكه‌ین؟\nهه‌رچه‌نده زۆرێك له فه‌قیهه‌كان ده‌ڵێن شوێنكه‌وتنی بۆچوونه‌كانیان واجب نییه‌و موسڵمان ئه‌گه‌ر قه‌ناعه‌تی به بۆچوونێكی ئه‌وان نه‌بوو ده‌توانێت بچێته لای موفتییه‌كی تر، به‌ڵام ئه‌نجامی فیقهـ هه‌ستێكی موسڵمانه به گوناهباربوون به‌وه‌ی موخاله‌فه‌ی بۆچوونی فه‌قیهێك بكات، خۆ ئه‌گه‌ر موخاله‌فه‌ی هه‌موو فه‌قیهه‌كان بكات حاڵه‌كه‌ی خراپتر ده‌بێت.\nبۆ ئه‌وه‌ی بشزانین كه حه‌رامكردن له‌لایه‌ن فه‌قیهه‌وه وه‌كو نه‌بوو وایه نموونه‌ی به‌كارهێنانی پێستی به‌راز ده‌هێنینه‌وه كه بینیمان فه‌قیه هه‌یه به حه‌رامی ده‌زانێت:\nوه‌ك زانراوه حه‌رام ئه‌وه‌یه كه مرۆڤ له‌سه‌ر كردنی سزا ده‌درێت. له رۆژی قیامه‌تیش ئه‌وه‌ی گۆشتی به‌رازی خواردووه ئه‌و تاوانه‌ی پیشان ده‌درێت‌و پێی ده‌وترێت گوناهێكت كردووه چونكه به ده‌قی ئاشكرای قورئان حه‌رام بوو و تۆش ده‌تزانی، به‌ڵام ئایا به‌و كه‌سه‌ی پێستی به‌رازی به‌كارهێناوه ده‌وترێت تۆ گوناهت كردووه چونكه به‌پێی ئیجتهادی فڵانه ئیمام حه‌رام بوو و تۆش زانیوته؟ ئه‌گه‌ر كه‌سێك بڵێت وای پێ ده‌وترێت ئه‌و كاته پێویسته بڵێت قسه‌ی فڵان ئیمام بووه حاكمه له رۆژی قیامه‌ت. بڕواش ناكه‌ین كه‌س وا بڵێت.\nكه‌واته مرۆڤ له‌سه‌ر چی له قیامه‌ت سزا ده‌درێت؟ دیاره له‌سه‌ر سه‌رپێچیكردن له ئیجتهادی هه‌موو فه‌قیهه‌كان، به‌ڵام كوا ئه‌و ئیجتهاده‌ی هه‌موو فه‌قیهه‌كان، به‌تایبه‌ت له‌دوای سه‌رده‌می هاوه‌ڵان‌و به‌تایبه‌تیتر له سه‌رده‌می خۆمان، كه ده‌قی له‌سه‌ر نییه‌و ئیجماعیان له‌سه‌ر كردبێت؟ ئه‌گه‌ر مرۆڤ موخاله‌فه‌ی هه‌موو موجته‌هیده‌كان بكات موخاله‌فه‌ی ئیجماعی نه‌كردووه كه وجوودی نییه به‌ڵكو له‌وه‌ش زیاتر‌و به‌شێوه‌یه‌كی تر موخاله‌فه‌ی ئیجماعی نه‌كردووه چونكه ئه‌و مرۆڤه موخاله‌فه‌ی (قیاس)ی ئه‌و موجته‌هیدانه‌ی كردووه به‌ڵام ئیجماع (قیاس) خۆی ئیجماعی له‌سه‌ر نییه كه واجبه به‌كاربێت، به‌ڵكو هه‌یشه، وه‌ك زاهیرییه‌كان، به گوناهی زانیوه‌و وتوویه‌تی ئه‌وه‌ی قیاس بكات كارێكی كردووه كه خوا ده‌یكات ئه‌ویش ته‌شریعه.\nئه‌نجامی مه‌نتقیی ئه‌م قسه‌یه‌ش ئه‌وه‌یه هه‌ر كه‌سێك موخالیفی ئیجتهادی هه‌ر فه‌قیهێك یان ئیمامێك بكات به‌ئه‌كیدی موافقی ئیجتهادی ئیمامێكی تر بووه بزانێت یان نه‌زانێت، خۆ ئه‌گه‌ر موخالیفی هه‌موو ئیجتهاده جیاوازه‌كان بێت ئه‌وا له زۆریی حاڵه‌ته‌كان موافقی ئیجتهادێكی تره كه بڵاو نییه یان فه‌رامۆش كراوه یان كۆن هه‌بووه‌و نه‌قڵ نه‌كراوه یان ڕه‌نگه له داهاتوو هه‌بێت.\nبه‌واتایه‌كی تر حوكمی زۆر له‌و حاڵه‌تانه‌ی كه ده‌ق لێیان بێده‌نگ ده‌بێت یه‌ك ده‌گرێته‌وه له‌گه‌ڵ ئیجتهادێك كه له كۆن هه‌بووه یان له داهاتوو ده‌بێت یان ئێستا هه‌یه‌و پێی نه‌زانراوه. له‌به‌ر ئه‌وه ئه‌گه‌ر هه‌موو ئه‌وانه‌ی ده‌ق لێیان بێده‌نگ بووه به حه‌ڵاڵ بزانین هه‌ڵه‌مان نه‌كردووه چونكه ئه‌وه‌ی ده‌ق لێی بێده‌نگ بووه جێگه‌ی ئیجتهادو ناكۆكیی زانایانه‌و به ئه‌كیدی یه‌كێك له ئیجتهاده‌كان به حه‌ڵاڵی ده‌زانێت.\nمرۆڤی موسڵمان چی بكات؟\n1-مرۆڤی موسڵمان شتێك ده‌رباره‌ی جیاوازیی بۆچوونه‌كانی فه‌قیهه‌كان بزانێت، ئه‌گه‌ر شتێكی زۆر كه‌میش بێت، بۆ ئه‌وه‌ی بۆچوونی فه‌قیهه‌كان به پیرۆز نه‌زانێت‌و له‌وه‌وه تووشی ناڕه‌حه‌تیی زۆر بێت ئه‌گه‌ر پێچه‌وانه‌ی بۆچوونی ئه‌وان جووڵایه‌وه.\n2-مرۆڤی موسڵمان داوای به‌ڵگه بكات له‌و كه‌سه‌ی فه‌تواكه‌ی ده‌داتێ، به‌لای كه‌مه‌وه تا بزانێت ئه‌مه‌ی پێی ده‌وترێت ده‌قه یان ئیجتهاده، هه‌روه‌ها ئه‌گه‌ر ده‌قه كه‌سی تر به‌جۆرێكی تر لێكی داوه‌ته‌وه یان به‌شێوه‌یه‌كی تر مامه‌ڵه‌ی له‌گه‌ڵ كردووه، واته دڵنیا بێت كه ده‌قێكی قه‌تعییه له‌ڕووی گه‌یشتنی پێمان‌و له‌ڕووی واتاوه‌و مه‌به‌سته‌وه.\n3-بپرسێت ئایا ئه‌و شته‌ی پرسیاری له‌باره‌وه ده‌كات ده‌چێته خانه‌ی ئه‌وه‌ی ده‌ق لێی بێده‌نگه.\n4-ئه‌گه‌ر زانی ئه‌و حوكمه ئیجتهاده‌و ده‌قی له‌سه‌ر نییه ناڕه‌حه‌ت نه‌بێت به جێبه‌جێنه‌كردنی‌و له‌جیاتی ئه‌وه بنه‌مای (استفت قلبك وان افتاك الناس- پرس به دڵی خۆت بكه ته‌نانه‌ت ئه‌گه‌ر خه‌ڵك فه‌توایان پێ دای)  جێبه‌جێ بكات كه فه‌رمووده‌یه‌كه فه‌قیهه‌كان به‌كاریده‌هێنن، به‌ڵام به‌و مه‌رجه‌ی ئه‌و بڕیار كه دڵی ده‌یدات یه‌ك بگرێته‌وه له‌گه‌ڵ به‌زه‌یی‌و دادپه‌روه‌ری‌و چاكه‌كردن بۆ ئه‌وه‌ی بڕیاره‌كه‌ی به‌پێی حه‌زێكی نادروستی نه‌فس نه‌بێت.\nتوێژه‌ره‌وه چی بكات؟\nكاری توێژه‌ره‌وه فراوانترو گرنگتره:\n1-خه‌ڵك فێری جیاوازیی موجته‌هیده‌كان بكات بۆ ئه‌وه‌ی هیچ ئیمامێك به موقه‌دده‌س نه‌زانن. 2-فیقهـ ئه‌گه‌ر ئیجتهاد بێت دین نییه تا ئه‌گه‌ر مرۆڤ به‌گوێی نه‌كات گوناهبار بێت به‌ڵكو فیقهی له‌و جۆره ته‌نها بۆچوونه‌و به‌و شێوه‌یه‌ش فیقهـ هه‌موو بۆچوونێكی خۆی نه‌خنێته ناو ژیانی موسڵمانانه‌وه.\n3-ئه‌و فه‌توایانه بۆ خه‌ڵك ڕوون بكه‌نه‌وه كه ئیجتهادن‌و ده‌قیان له‌سه‌ر نییه یان ئه‌گه‌ر به‌پێی ده‌ق بن به‌ڵام پابه‌ندی تێگه‌یشتنی موفتییه‌كه‌یه‌ن‌و مه‌رج نییه پێكابێتی.\n4-داكۆكیكردن له‌سه‌ر ئه‌وانه‌ی ده‌ق لێیان بێده‌نگ بووه بۆ ئه‌وه‌ی له‌ژێر ده‌ستی فه‌قیه و موفتییه‌كان ده‌ریانبكه‌ن‌و بیانگه‌ڕێننه‌وه بۆ ئه‌سڵی خۆیان كه حه‌ڵاڵبوونه.\n5-ڕزگاركردنی فیقهـ له زۆربه‌ی شته زیاده‌كانی كه بۆچوونی فه‌قیهه‌كانن.\n6-ڕزگاركردنی ئیسلام له‌و فه‌توایانه‌ی كه ته‌نها بۆچوونن به‌ڵام بوونه‌ته بار به‌سه‌ر ئیسلام یان عه‌یبه بۆی.\nپه‌راوێز و سه‌رجاوه\n1- محمد البلتاجي، أ.د.، مناهج التشريع الاسلامي في القرن الثاني الهجري، دار السلام، ط1، 1425-2004.ص 475. ئه‌مه بۆ قسه‌كه‌ی شافعی. سه‌باره‌ت به قسه‌كه‌ی غه‌زالی له شوێنێك بینیومه‌و ئێستا سه‌رچاوه‌كه‌یم له‌به‌رده‌ست نییه.\n2- الفخر الرازي، التفسير الكبير (مفاتيح الغيب)، بيروت، دار الفكر، ط1، 1401-1981، ج5، ص16).\n3- صحيح البخاري، كتاب الزكاة، باب الصدقة على موالي أزواج النبي.\n4-الفخر الرازي، التفسير الكبير، ج5، ص18.\n5- صحيح البخاري، كتاب الاعتصام بالكتاب والسنة، باب ما يكره من كثرة السؤال وتكلف ما لا يعنيه.\n6-صحيح مسلم، كتاب الفضائل، باب توقير النبي وترك إكثار سؤاله عما لا ضرورة إليه أو لا يتعلق به تكليف وما لا يقع.\n7-ابن حجر العسقلاني، فتح الباري بشرح صحيح البخاري، تحقيق عبدالعزيز بن باز، دار المعرفة، بيروت، ج 13، (دون تاريخ، مقدمة بن باز سنة 1379)، ج13، ص 266.\n8-صحيح البخاري، كتاب الاعتصام بالكتاب والسنة، صحيح مسلم، كتاب الفضائل، باب توقير النبي وترك إكثار سؤاله....\n9-الشوكاني، محمد بن علي بن محمد، نيل الاوطار من اسرار منتقى الاخبار، تحقيق وتعليق ابو معاذ طارق بن عوض، دار ابن القيم، الريلض، دار ابن عفان، القاهرة، ط1، 1426-2005، ج 10، ص265. الفخر الرازي، التفسير الكبير، ج5، ص19.\n10-الشوكاني، نيل الاوطار، ج 10، ص 267.\n11-صحيح البخاري، كتاب الاعتصام بالكتاب والسنة، باب أجر الحاكم إذا اجتهد فأصاب أو أخطأ. صحيح مسلم ، كتاب الأقضية، باب بيان أجر الحاكم إذا اجتهد فأصاب أو أخطأ.\n12-محمد ابراهيم محمد الحفناوي، الدكتور، التعارض والترجيح عند الاصوليين واثرهما في الفقه الاسلامي، ط2، دار الوفاء، المنصورة، 1408-1987، ص18-19.\n13-الحفناوي، ص 19.\n14-الحفناوي، ص 20 به‌دواوه و له‌شوێنی تر كتێبه‌كه.\n15-الحفناوي ص 70-71.\n16-ئه‌حمه‌د ڕوایه‌تی كردووه‌و ئه‌لبانی له (صحیح الترغیب والترهیب) ده‌ڵێت (حسن لغیره)، صحيح الترغيب والترهيب،مكتبة المعارف، الرياض، ط1، 1421-2000، ج2، ح 1734. فه‌رمووده‌ی تری هاوشێوه‌ی هه‌یه. ئه‌و فه‌رمووده‌یه وه‌ڵامی پرسیاری هاوه‌ڵێكه له‌باره‌ی چاكه‌و خراپه‌وه: ((يا وابصة، استفت قلبك، البر ما اطمأنت إليه النفس واطمأن إليه القلب، والإثم ما حاك في النفس وتردد في الصدر وإن أفتاك الناس وأفتوك)) واته ئه‌ی وابیصه: پرس به دڵی خۆت بكه. چاكه ئه‌وه‌یه نه‌فس‌و دڵ پێی ڕه‌حه‌ت‌و دڵنیا بن، خراپه‌ش ئه‌وه‌یه كه له نه‌فس جووڵا‌و له دڵ هات‌و چوو ئه‌گه‌ر خه‌ڵكیش فه‌توایان پێ دای‌و فه‌توایان پێ دای)) دووباره‌كردنه‌كه‌ش بۆ ته‌ئكیدكردنه.\nئه‌م بابه‌ته له گۆڤاری (خاڵ) بڵاوكراوه‌ته‌وه، ژماره 5 – حوزه‌یرانی 2016، ل 42-51.\n2534 جار بینراوه


سكرینشۆتێكی شوێنی جوگرافی ئەندامێکی داعش پیشانده‌دات كه لە ماڵپەڕێکی تۆڕە کۆمەڵایەتیەکان وەرگیراوە لەسەر مۆبایلەکەی. [خاوەنی وێنە: ئه‌كاونتی تویتەری تیمی هاکەره خێوەكان]\nلە ناوەندی شوباتدا، گروپێکی نێودەوڵەتی هاکەران کە خۆیان بە تیمی هاکەره خێوەكان ناساندبوو چەند بەڵگەنامەیەکیان بڵاوکردەوە ناسنامە و چالاکی چەندین ئەندامی رێکخراوی "دەوڵەتی ئیسلامی" (داعش)یان بڵاوکردەوە.\nراپۆرتە رۆژنامەوانییەکان رایانگەیاند كه بەناو "ئۆپەراسیۆنی ئاشکراکردنی کۆدی داعش" زانیاری تایبەت و تۆماری چالاکی سەر ئینتەرنێتی تێدایە کە شوناسی چەکدارانی بەئامانجکراوی داعش دەردەخات لە 14 وڵات، لەنێویاندا سوریا و یەمەن.\nئەو زانیاریانە کە لەلایەن تیمی هاکەره خێوەكانه‌وه بەدەستهێنراوە و بڵاوکراوەتەوە ناو و ئه‌كاونتی تۆڕە کۆمەڵایەتیەکان، ژمارە تەلەفۆن، وێنە، شوێنی جوگرافی و زانیاری تایبەتی خاوەنەکانیانی تێدایە وەك ژمارەی حسابی بانکی.\nشایسته‌ی سه‌رنجه كه هاككردن و خستنه‌ڕووه‌كان له‌كاتێكدا دێن كه هه‌وادارانی داعش به‌ئاشكرا له‌سه‌ر ئینته‌رنێت یه‌كتر تۆمه‌تبارده‌كه‌ن به كه‌مته‌رخه‌می له چالاكیه‌كانیاندا له تۆڕه كۆمه‌ڵایه‌تیه‌كان و ته‌نانه‌ت به "خیانه‌ت" له گروپه‌كه‌ش.\nوێنەی دوو ئەندامی داعش کە وەرگیراوە لە ئه‌كاونتی تەلەگرامی بەڕێوبەری پەیجێك. [خاوەنی وێنە: ئه‌كاونتی تویتەری تیمی هاکەره خێوەكان]\nدواهه‌مین ئاشكراكردنی زانیاریه‌كانی چه‌كدارانی داعش بۆ سه‌رنجی خه‌ڵك ده‌شێت یان ده‌ره‌نجامی كه‌مته‌رخه‌می بێت له خۆپاراستن و ئاگادارییان له سه‌لامه‌تی ئه‌كاونته‌كانیان یان به‌ده‌ستی ئه‌نقه‌ست بێت له‌لایه‌ن گروپه دژه‌كانیانه‌وه.\nبه‌ڕێوبه‌ری ناوه‌ندی توێژینەوە و لێكۆڵینه‌وه مەیدانییه‌كانی ئیبن وەلید، مازن زەکی بە دیارونای وت لێکۆڵینەوەی زیاتر لە زانیارییە کۆکراوەکان تیشك دەخاتە سەر هه‌وڵه‌كانی گروپه‌كه بۆ راكێشانی ئه‌ندامان لەڕێی ئینتەرنێت و ماڵپەڕەکانی تۆڕە کۆمەڵایەتیەکانەوە.\nوتی ئەو تۆڕە کۆمەڵایەتیانەی کە هاكکرابوون "هێڵی یەکەمی هێرشی گروپەکە بوون"، کە لەڕێیانەوە توانیوێتی هەزاران لاو رابکێشێت لە سەرانسەری دونیاوە بۆ نێو ریزەکانی.\nوتیشی: "ئاشکرابوونی ئەم تۆڕە یەکێك لە گرنگترین ئامرازەکانی راکێشان لە گروپەکە دەسەنێتەوە و هەڕەشەیەکی جدی بۆ سەر مەدەنیەکان لە جیهاندا ناهێڵێت."\nدەرخستنی شوناسی داعشەکان\nزەکی وتی بەگوێرەی ئەو زانیاریانەی لەلایەن تیمی هاکەره خێوەكانه‌وه بڵاوکراونەتەوە، ئۆپەراسیۆنەکە ماوەیەکی زۆر بەردەوامبووە پێش ئەوەی ئاشکرابکرێت بۆ خەڵك.\nوتی ئۆپەراسیۆنەکە چەند لیستێك لە پەیوەندی و کورتەنامەکانی داعشی دەرخست، لەگەڵ زانیاری دەربارەی ئه‌و گروپە توندڕەوانه‌ی لەسەر تۆڕە کۆمەڵایەتیەکان چالاکن.\nروونیکردەوە كه هاککردنەکە لەڕێی مۆبایلەوە ئەنجامده‌درا به به‌كارهێنانی "میرەرینگ" کە لەڕێیەوە هاککەران کۆنترۆڵی تەواوی مۆبایلی ئەندامانی داعشیان ده‌کرد وەك ئەوەی ئەکاونتی خۆیان بێت.\nوتی: "بۆیە هاکەران توانیان وێنەبگرن و ڤیدیۆی لایڤی چەکدارانی داعش بکەنەوە لەڕێی مۆبایلەکانیانەوە."\nزەکی وتی گرنگی "ئۆپەراسیۆنی ئاشکراکردنی کۆده‌كانی داعش" ئەوەیە کە ناسنامەی بەڕێوەبەری کۆڕبەندەکانی سەر بە داعش لەسەر ئینتەرنێت ئاشکرادەکات لە زیاد لە وڵاتێکدا.\nوتی ئەمەش پلانی بەگەڕخستنی گروپەکە دەردەخات و وتیشی خستنه‌ڕووی ناوی ئەندامانی داعش وادەکات بەرپرسان بتوانن نزیکتر چاودێرییان بکەن.\nزەکی وتی: "ئەم زانیارییە پێویستی بە لێکۆڵینەوەی چڕوپڕ و توێژینەوە و خوێندنەوە هەیە بۆ تێگەیشتن لە شێوازی بیرکردنەوەی گروپە تیرۆرستیەکە لەڕووی رێگەکانی راکێشانی ئه‌ندامانه‌وه تا رێگریبكرێت لەو گروپە و گروپە تیرۆریستیەکانی دیکە بۆئەوەی کردەی راکێشان ئەنجامنەدەن لە جیهاندا."


300 ژن و كچ لە ژێر چنگی چەكدارەكانی بوكوحەرام رزگار كران – زاگرۆس پۆست\nماڵەوە / جیهان / 300 ژن و كچ لە ژێر چنگی چەكدارەكانی بوكوحەرام رزگار كران\n300 ژن و كچ لە ژێر چنگی چەكدارەكانی بوكوحەرام رزگار كران\nپێنج شه‌ممه 30 نیسان 2015\tجیهان, هەواڵ 89 جار خوێنراوه‌ته‌وه\nئەرتشی وڵاتی نیجریە لە ئەنجامی عەمەلیاتێكی سەربازییدا، نزیكەی 300 ژن و كچی لەژێر دەستی چەكدارانی گرووپی بۆكۆحەرام رزگار كرد.لە راگەیێندراوێكیشدا جەختیكردەوە كە هێزەكانیان توانیویانە 4 بنكەی نیزامی بۆكۆ حەرام تێكبشكێنن و دەست بەسەر چەك و تەقەمەنیەكی زۆردا بگرن.\nئەرتشی وڵاتی نیجریە، رۆژی چوارشەممە 9ی مانگی گوڵان لە راگەیێندراوێكدا هێناویەتی، كە لە عەمەلیاتێكی سەربازیدا توانیویانە 200 كچ و 93 ژن، لە ناوچەی دارستانەكانی سامبیسا رزگاربكەن، كە شوێنی چالاكییەكانی گرووپی بۆكۆ حەرامە.\nلە راگەیێندراوەكەدا ئەرتشی نیجریە، رەتیكردووەتەوە لە نێو ئەو رزگاركراوانەدا ئەو كچانە هەبووبن كە لە ساڵی رابردوودا لە ناوچەی تشیبوك لە لایەن چەكدارانی بۆكۆ حەرامەوە رفێندرابوون.\nلە بەیاننامەكەدا هاتووە ” ئەرتشی نیجریە توانیویەتی 4 بنكەی نیزامی بۆكۆ حەرام تێكبشكێنێت و دەست بەسەر بڕێكی زۆری تەقەمەنیدا بگرێت”.\nلە مانگی گوڵانی ساڵی رابردوودا، گرووپی بۆكۆ حەرام 200 قوتابییان لە نزیك گوندی تشیبۆك رفاندن، پێشووتریش ئەو گرووپە بەیعەتدانی خۆیان بە رێكخراوی داعش راگەیاندبوو.


رەزا شـوان: منداڵانی کورد و رۆژی جیهانی منداڵان. – WTARIKURD\nرەزا شـوان: منداڵانی کورد و رۆژی جیهانی منداڵان.\nلە ساڵی (1954) دا، کۆمەڵەی نەتەوە یەکگرتووەکان، داوای لە هەموو وڵاتانی جیهان کرد، کە رۆژێک بە ناوی (رۆژی جـیهـانی منـداڵان) دیاری بکەن. لەم رۆژەدا ئاهـەنگ بگـێڕن، بـەوەی کە رۆژێـکە بۆ بـرایـەتی و لەیکـتێگەیشتن لە نێـوان منـداڵاندا، لەسەر ئاستی جیهانیـدا. بۆ کارکـردنیش بۆ خۆشی و شـادی منـداڵان لە جیهـانـدا.\nرێکەوتننامەی مافەکـانی منداڵانیش کە لە رۆژی (20/ نوڤه‌مبه‌ر/1989) دا دەرچـوو. دووبـارە لەو رێکەوتننامەیەدا جەخـتـیان لەسەر رۆژی جـیهانی منـداڵان کـردەوە. هـەر لەو ساڵەوە رۆژی (20/ نۆڤـه‌مبه‌ر) ی هەموو ساڵێک کرا بە (رۆژی جیهانی منداڵان).\nتا ساڵی (1991) زۆربـەی وڵاتـانی جـیهـان، بـە (تورکیـا) و (ئـێران) یـشەوە واژۆیـان لەسەر جـاڕنامەی مافـەکانی منداڵان کرد، بەڵێنیان دا کە پابەند دەبن بە جێبەجێکردنیان.\nرۆژی هـەینی (20/ نـۆڤـەمبـەر/2020) کە یـادی (31) ەمـین سـاڵـڕۆژی دەرچـوونی جاڕنـامەی مافەکانی منـداڵان و (رۆژی جـیهـانی منـداڵان) ە. زۆربەی منـداڵانی جیهـان لەم رۆژەدا شاد و دڵخۆشن و ئاهـەنگی خۆشی دەگێڕن و دیـاری وەردەگـرن.\nكارۆخ عوسمان: مردنیشیان سەمەرەیە، تكایە سەرنج بدەن.\nحەمەئەمین شیروانی: 65 دەفتەر دۆلارەکەی قاسم شەشۆ.


17 کەس بریندار بوون -\n17 کەس بریندار بوون\nBy کوردپورتال on\t كانونی یه‌كه‌م 6, 2015 جڤاك دەنگوباس نویترین\nکوردپورتال- ژ – ئەڤرۆ، نیوز، مللەت جەمال:\nل چار رۆژێن بوری ژ ئەنجامێ چەندین روودانێن ھاتنوچوونێ 17 کەس برینداربووینە و ئەگەرێ زوربەیا ڤان روودانان نەکونترولکرنا ترومبێلێ بوویە ژ ئەگەرێ لەزاتیێ.\nل رێکەفتی 3/12 ل فەتحا گەڤەرکێ روودانەکا جورێ خشاندن روودایە ژلایێ ترومبێلا ھوندای تایبەت و سەرەرای برینداربوونا کەسەکی زیانێن مادی گەھاندینە ستوونەکا کارەبێ و ھێمایەکێ ھاتن و چوونێ.\nل ھەمان رۆژ روودانەک ژ جورێ لێکدان د ناڤبەرا سێ ترومبێلان دا پەیدابوویە ژ جورێن تویوتا کرولا کرێ ، کیا سورینتو ھەلگرا تابلویەکا سەربازی و ترومبێلەکا میری ژ جورێ فورد روودا و د ئەنجام دا چار کەس برینداربوون.\nل رێککەفتی 4/12 ل دەمژمێر 9:44 خولەک شەڤ ل نیزیک سوپەر مارکێتا مازی رووداتنەک ناڤبەرا سێ ترومبێبلان دا روودا bmw تایبەت فحس نەینەوا و ھوندا تایبەت ھەولێر و جێب تایبەت دھۆک د ئەنجام دا دو کەس برینداربوون.\nل ھەمان رۆژ و ل دەمژێر 6:55 خولەک سپێدێ ترومبێلەکا تویوتا کرێ ژ بن کونترولا شوفێری دەرکەفتیە و ب ستوونەکێ کارەبێ کەفتیە و کەسەک برینداربوو.\nھەر ل ھەمان رۆژ ل نێزیک گوندێ تەلوە روودانمەکا ژ جورێ لێکدان د ناڤبەرا سێ ترومبێلان پەیدا بوویە ئەو ژی تایبەت بەغداد ھوندا، دھوک تایبەت کەیا و دھوک تایبەت bmw د ئەنجام دا 8 کەس برینداربوون


تۆ لێرەیت: کوردماکس ستایل\nWarning: getimagesize(images/david/medal3.png) [function.getimagesize]: failed to open stream: No such file or directory in /home/kurdmax/public_html/plugins/content/smartresizer/smartresizer.php on line 336\nئه‌و میدالیانه‌ی " ملوانکه‌ی" ئۆلپمپیادی له‌نده‌ن 2012 دیزاینکراوه له‌لایان " ده‌یڤید وه‌تکینس " به‌شێوه‌یه‌کی جوان و زۆر تایبه‌ت له‌گه‌ل دیزاینه‌کانی پێشوتر یاخود ئۆلۆمپیاته‌کانی تر له گشت رویه‌که‌وه که ره‌نگی زۆر تایبه‌تی هه‌یه‌و له‌گه‌ل ئه‌و هێلکاریانه‌ی ناو دیزاینه‌که مانابه‌خشن و تایبه‌ت بیری لێکراوه‌ته‌وه... وه شێوه‌ی روباری تایمزی تیایه‌و که‌سایه‌تیه‌ک له رویه‌یک\nئایه پێتچۆنه گه‌ر ئه‌و تیشه‌یرته‌ی به‌کاری ده‌هێنیت ! شێوه‌و دیزاینه‌که‌ی بگۆریت پێش ده‌رچونت له‌ماله‌وه !؟ ئایه ۆن ده‌بێت گه‌ر هه‌ر رۆژه‌و به هه‌مان تیشه‌یرت به دیزاینی نوێ به‌کاربهێنیت ؟! وه به په‌ی کاتو شوێنی گونجاو به‌کار بهێنی !؟ یاخود دواترین باری فه‌یسبووك و تویته‌رت له‌سه‌ر دیار بکه‌یت ؟! یان جگه له‌مانه بتوانیت وێنه‌ی بگریت به ت\nچه‌ند دیزاینێکی کاله‌ی یاری باسکه\nچه‌ور فه‌له‌کناسی iPhone پێشبرکێ فۆتۆشۆپ outlook فێربوون ته‌کنه‌لۆژیای نوێ HTC ڕۆی هۆدگسۆن ته‌کنه‌لۆژیا که‌وتنه‌خواره‌وه نه‌زانی جیاواز دابوونه‌ریت میوه خانمان فێرکاری زانکۆ نۆکیا